text:
Avsláttaravtalur mei 2018
Avsláttaravtalur Landsfelag Pensjónista hevur fingið nógvar góðar avsláttaravtalur við handlar, hotell, matstovur og aðrar fyritøkur. Limirnir í teimum 16 lokalfeløgunum kring landið kunnu fáa avláttur úr 5% upp í 20% av vørum og tænastum frá ymsum handlum, hotellum, matstøðum og øðrum fyritøkum kring landið. Avslátturin er treytaður av, at limur vísir fram persónligt limakort frá Landsfelag Pensjónista. Limirnir fáa limakort við […]Les Meira
Landsfelag Pensjónista var á fundi í Fíggjarnevndini og Trivnaðarnevndini um Pensjónsnýskipanina.
Landsfelag Pensjónista var á fundi í Løgtingsins Fíggjarnevnd 6. febr. 2018 og í Løgtingsins Trivnaðarnevnd 20. febr. 2018 um Pensjónsnýskipanina. Á fundunum legði felagið fram viðmerkingar, ið hava verið viðgjørdar á nevndafundum, afturat teimum, ið felagið sendi inn við hoyringssvarinum frá 24. nov. 2017, ið eisini liggur á heimasíðuni. Hesar viðmerkingar vóru síðan handað báðum nevndunum.Les Meira
Pensionistafelagið í Havn – Fundarskrá 1. hálvár 2018
Pensionistafelagið í Havn. Mikudagin 31. januar kl. 19.00 verður føstulávintshugni. Mikudagin 7. februar kl. 19.00 verður hugnaløta við sangi og kvøðing. Limir úr dansifelagnum ” Tøkum Lætt ” luttaka og skipa fyri. Mikudagin 14. februar kl. 19.00 verður fundur. Arnold Eyvindsson hugleiður um hendingar á lívsleiðini. Mikudagin 21. februar kl. 19.00 verður fundur har Páll Kunoy greiður frá ymiskum úr […]Les Meira
Uppskotið til Pensjónsnýskipan 2020 við hoyringsskrivum
Uppskotið til Pensjónsnýskipan 2020 við hoyringsskrivum frá ymsum feløgum kann lesast her.Les Meira
Eldri nummar 2
Onnur útgávan av blaðnum Eldri er komin. Hon kann lesast her á síðuni ella takast niður. Eldri Nummar 2Les Meira
Páskatúrur við Norrønu til Blåvand
Hoyringssvar til pensjónsnýskipan hjá Landsstýrinum 24. Nov 2017
Okkara Meining – Pensjónistar og arbeiði
Á fundi um Pensjónsnýskipanina hjá landsstýrinum, sum Landsfelag Pensjónista saman við fakfeløgum skipaði fyri í Norðurlandahúsinum 18. november 2017, kom í ljósmála, at eldraøkið hevur stóran tørv á arbeiðsmegi.Les Meira
Viðmerkingar til pensjónsnýskipan
Arne Thorsteinsson – Formaður fyri Landsfelag PensjónistaLes Meira


c: text/html

text:
Runavíkar Kommuna setur nú umhvørvið á breddan.
Í fyrstu atløgu verður farið í gongd við at burturbeina órudd á almennum øki. Hetta er byrjanin til eitt framhaldandi átak á umhvørvisøkinum, og fer at geva nøkur sjónlig úrslit í bý- og bygdarmyndini.
Kommunan er í gongd við at skráseta órudd og burturkast við myndum. Út frá hesum hevur kommunan valt nøkur øki, sum verða mett at hava tørv á upprudding. Byrjað verður við at rudda á almennu økjunum í Skálafirði og á ídnaðarøkinum í Rituvík.
Eigur tú óviðkomandi lutir á almennu økjunum í Skálafirði og á Ídnaðarøkinum í Rituvík skulu hesir verða burturbeindir í seinasta lagi 1. desember 2017. Er ikki møguligt at burturbeina lutirnar av økjunum áðrenn ásettu freistina, eru tit vælkomin at ringja til Runavíkar Kommunu og gera avtalu um møguliga nýggja freist.
Fyri at tryggja, at onki av virði verður burturbeint av óvart, fáa tey, sum uttan loyvi, hava sett lutir á almenn øki, møguleika at koma eftir teimum, áðrenn kommunan fer í gongd við at burturbeina lutirnar.
Lýsingin av tí generellu mannagongdini við at burturbeina órudd og burturkast úti á almennum øki í Runavíkar Kommuna er á fylgjandi leinkju: Soleiðis verður ruddað .....
Trýst á fylgjandi leinkju fyri at lesa meira um hvat lógin sigur um órudd og burturkast Leinkja: Hvat er órudd....

robotstxt: allowed

filter: keep


text:
'Fleiri fólk í húsi' eru eitt 'hýski'.
Men ofta verður tikið soleiðis samanum, at fleiri verða umrødd sum ein bólkur við sama heiti fyri bólkin, sum fyri tey einstøku: allir seyðirnir eru allur seyðurin,øll fólkini eru alt fólkið.
Soleiðis nevndir bólkar eru á allan hátt at rokna sum eintalsorð: Seyðirnir eru, men allur seyðurin er. - Har vóru nógv fólk, sum vóru samankomin; men: har var nógv fólk, sum var samankomið.
Tað er ósambæriligt at siga, at "fólkið vóru samankomin" ella (við einum "sum" ímillum) "fólkið, sum vóru samankomin".


text:
Nytra av stórum toski
Dan Klein --- 02.05.2018 - 06:41
Havstovan hevur fingið eina nytru av einum sera stórum toski úr Barentshavinum.
Aldursgreiningin av nytruni vísti, at toskurin var 19 ára gamal. Toskurin varð veiddur av einum føroyskum fiskiskipi og var 157 cm langur og vigaði 43 kg í rundari vekt.
Nøgdin av gýtingarførum toski í Barentshavinum hevur seinastu umleið 5 árini verið tann størsta síðan stovnsmetingarnar byrjaðu í 1946, og undir slíkum umstøðum er tað ikki so óvanligt at fáa so stóran tosk.
Tað kemur nærum ikki fyri, at so stórur toskur verður fingin undir Føroyum. Elsti aldursgreinaði toskur undir Føroyum seinastu 10 árini var 17 ár, 112 cm langur og vigaði 16 kg í rundari vekt. Hann var fiskaður í 2008. Elsti aldursgreinaði toskur undir Føroyum yvirhøvur var 30 ár.


text:
Jack Kampmann framsýning í Listasavninum/
Fernisering fríggjadagin 4. mai kl. 16:00
Fríggjadagin 4. mai kl. 16:00 letur framsýningin "Jack Kampmann - Ein modernistur í Føroyum" upp á Listasavni Føroya.
Nils Ohrt, savnsstjóri, bjóðar vælkomin
Hanna Kampmann, dóttir listamannin, setur framsýningina.
Lea og Janus Kampmann framføra nøkur løg.
Listasavnið bjóðar ábit.
Øll eru vælkomin til hátíðarhaldið á Listasavninum.
Listasavnið gevur út bókina "Ein modernistur í Føroyum". Bókin fæst fyri serprís upplatingardagin.
Framsýningin er opin til og við 22. juni 2018.
Savnið er opið mánadag til sunnudag frá kl. 11 til 17


text:
- Tíðindi, mentan og ítróttur
Bíða við morgunsanginum til í heyst
Tað er ikki tí, at tey eru í móti morgunsanginum í fólkaskúlanum, men tey fimm samgongufólkini í Mentanarnevndini hjá løgtinginum mæla frá at samtykkja uppskotið hjá Fólkaflokkinum um at seta í fólkaskúlalógina, at allar vanligar skúladagar er álagt øllum fólkaskúlum at hava morgunsang.
Meirilutin í Mentanarnevndini heldur, at tað er týdningarmikið, at morgunsangurin heldur fram sum siðvenja.
Men meirilutin heldur eisini, at landsstýriskvinnan eigur at gera eina kanning, sum greitt lýsir støðuna hjá morgunsanginum í fólkaskúlanum.
Tvørpolitiskt arbeiði
Landsstýriskvinnan arbeiðir saman við einum tvørpolitiskum bólki við at gera tillagingar og batar í fólkaskúlanum.
Hetta arbeiðið verður væntandi liðugt í heyst, og betri er at bíða eftir tí, sigur meirilutin í Mentanarnevndini.
Minnilutin í nevndini, Fólkaflokkurin og Sambandsflokkurin, mælir til at samtykkja uppskotið um at áseta morgunsang við lóg.
Føroyskur dansur
Meðan Mentanarnevndin viðgjørdi uppskotið, fekk hon bræv frá landsfelagnum Sláið ring, sum undrast á fyrivarnið í fólkaskúlalógini um føroyska dansin.
Í lógini stendur, at børn skulu, tá foreldrini krevja tað, sleppa undan at vera við í føroyskum dansi.
Hesa grein vil Sláið ring hava strikaða.


text:
Góðu foreldur
Í komandi viku fer allur Lítliskógur at arbeiða við evninum "Vinir".
Vit fara at vera upptikin, av hvat tað er, at vera góður vinur, um umsorgan, hjálpsemi, ymiskleikan og nógv annað.
Fyrrapartar verða børnini býtt í bólkar eftir aldri, og so fara tey runt í verkstovur, har tey á ymsar hættir, so sum gjøgnum leik, upplestur, at mála, sansaspøl, sang o.a. verða upptikin av evninum vinir.
Ætlanin er, at gera eina framsýning á Beranum figgjadagin, har vit eisini bjóða tykkum (hjarta) vaflir :), tá tit koma eftir børnunum.
Vinarliga starvsfólkið


text:
Ársveitsla, dansur á Boðanesheiminum og dansur í Eysturoynni
Ársveitslan hjá Tøkum Lætt verður í kappróðrarneystinum á Argjum leygarkvøldið 19. novembur. Fólk møta kl. 19 og farið verður til borðs kl. 19.30.
Norðstreymoyingar og Vága dansifelag verða við í veitsluni. Tá borðhaldið er liðugt byrjar dansurin, og Tøkum Lætt leggur fyri við Brúsajøkli. Vága dansifelag kvøður Einars Rímu efir Mikkjal á Ryggi, og norðstreymoyingar kvøða kópakvæði.
Á Boðanesheiminum verður dansað hósdagin 17. novembur kl. 14.00 saman við teimum gomlu. Øll eru vælkomin.
Leygarkvøldið 26. Novembur verður dansað saman við eysturoyingum í Hæddini í Runavík.
Tey, sum ætla sær við, verða biðin um at siga frá hjá onkrum av nevndarlimunum í Tøkum Lætt, so skjótt sum til ber. Hetta er fyri at eysturoyingar kunnu vita, hvussu mong væntandi koma. . Bussur fer frá rennibreytini í Havn kl. 17. 45.
Dansurin byrjar klokkan 19.00 í Hæddini, og eitthvørt verður eisini til matna. Tað er ókeypis at koma við. Tøkum Lætt rindar fyri túrin.
- Rita inn ella skráset teg til at gera viðmerkingar


text:
– Vit hugsa um umhvørvið og alt, ið hevur við umhvørvið at gera. Tað er týðandi fyri okkum, at vit verja náttúruna og endurnýta sum mest, sigur Heðin Zachariasen, borgarstjóri í Sunda kommunu.
Umhvørvisplássið í Sunda kommunu liggur beint norðanfyri brúnna við Streymin. Tað vil siga heilt tætt við nýggju Náttúrulundina við Streymin.
– Vit ynskja at vera ein fyrimynd, og vit meta okkum sjálv vera millum tey fremstu í landinum, tá ið tað ræður um umhvørvið og at hava eitt reint ruskpláss, sigur Heðin.
Felags umhvørvispláss
Eins og á so nógvum øðrum støðum kring landið, so vóru nógv smá ruskpláss í teimum ymsu bygdunum í núverandi Sunda kommunu. Men tá ið kommunurnar løgdu saman í 2005, varð alt skipað av nýggjum, og flestu av teimum smáu ruskplássunum vórðu niðurløgd, og eitt nýtt felags ruskpláss varð skipað fyri alla kommununa við Streymin.
Við Gjógv og í Tjørnuvík er tó framvegis ein bingja á hvørjum staði, har til ber at lata rusk, ið skal brennast.
Skipanin hevur riggað væl, og sjálvt um nøkur hava eitt sindur longri at koyra enn áður, so eru fólk tó glað fyri tað, tí at har er reint og nossligt og góðir møguleikar eru at skilja.
Endurnýta sum mest
Tað er Sakaris Hansen, vanliga nevndur Saggi, ið er umsjónarmaður á Umhvørvisplássinum í Sunda kommunu.
– Vit leggja dent á, at møguleiki skal vera at endurnýta, og tí skulu tað eisini vera góðir møguleikar at skilja ruskið, sigur Saggi.
Tað er væl skeltað á Umhvørvisplássinum, so fólk síggja, hvar tað ymiska skal.
Skilt verður í papp/pappír, jarn, timbur, greinar og vøkstur, el-lutir, køliskáp/frystiskáp, tað, sum skal tyrvast, spillolja, máling, vandamikil evni, akkumolatorar og so hevur Dugni eisini bingju, har fólk kunnu lata góðar møblar og annað, ið verður selt aftur bíliga.
Rampur gera tað lættari
Tvær rampur eru á umhvørvisplássinum; ein við trapputrinum og ein við einum skráa, so at lættari er at sleppa av við tað, ið skal til jarn, greinar og annað.
– Fólk eru sera glað fyri hesar rampurnar, tí at tað er lættari at sleppa av við tað, sum tey hava, og lata tað í røttu bingjuna, sigur Saggi.
Seta pengar av til kvørn
Øll mold, greinar og annar vøkstur, ið kemur inn, fer á moldgoymsluna á Oyri. Tosað hevur av og á verið um at fingið eina kvørn, og so kvarna og brúkt flis’ið m.a. til nýggju náttúrulundina.
– Vit hugsa bæði um umhvørvið og pengarnar. Vit hava tosað við tey í Vestmanna og onnur, og ætlanin er at fáa eina kvørn og umstøður at kvarna. Vit ætla at seta pengar av til hetta á fíggjarætlanini fyri 2018, sigur Heðin Zachariasen.
Trýstbingjur gera góðan mun
Umhvørvisplássið í Sunda kommunu var tað fyrsta í landinum, ið gjørdi íløgur í trýstbingjur. Hetta var longu í 2008. Bingjurnar trýsta burturkastið meir saman, so at nógv meira fæst í hvørja bingju. Nú eru tríggjar tílíkar bingjur. Tvær verða nýttar til burturkast at brenna, og ein er til papp/pappír.
– Vit fáa fleiri ferðir so nógv í hvørja bingju, í mun til áður. Tvær rúma 35 og ein 55 tonsum, og av tí sama er ikki neyðugt at tøma bingjurnar so ofta sum áður, sigur Saggi.
Sjálvt um trýstbingjurnar vóru ein stór íløga fyri kommununa, so er tað eisini ein stór sparing í rakstrinum. Ein sparing, sum við tíðini sparir seg inn aftur.
– Vit ynskja, at tað skal vera so einfalt sum møguligt hjá fólki, bæði at skilja og at sleppa av við ruskið. Trýstbingjurnar gera tað munandi lættari, og tað, at plássið er væl hildið, ger, at fólk eru raskari at skilja og halda tað reint, sigur Heðin.
Náttúruperlurnar Gjógv, Saksun og Tjørnuvík
Sunda kommuna eigur fleiri av perlunum, tá ið hugsað verður um vøkru føroysku náttúruna. Millum annað Gjógv, Saksun og Tjørnuvík. Har vitjar eitt stórt tal av ferðafólki á hvørjum ári, men hetta krevur eisini sítt, tá ið hugsað verður um rusk.
– Ruskíløtini á hesum støðum mugu tømast rættiliga ofta um summurini, sigur Sakarias Hansen, umsjónarmaður, ið er ein av teimum, ið skipar hetta arbeiði.
Væl skipað endurnýtsla
IRF fegnast um, at Sunda kommuna hevur eina góða og sera væl skipaða endurnýtslu.
Les meira um, hvussu ein kommuna kann skipa sína endurnýtslu, við at trýsta á her.


text:
Mannagongdin er hendan, tá ið tú skalt lata tekst inn til kappingina:
Allir tekstir skulu sendast umvegis FirstClass-skipanina.
Fær inn í stevnuna Skrivikapping 2015, sum liggur á tínum FirstClass-skriviborði frá 26. januar 2015.
Trýst á “nýtt bræv”. Skriva fult navn, flokk, skúla og telefonnummar.
Skriva Skrivikapping 2015 sum evni og viðfest tekstin.
Viðfest bert ein kappingartekst til hvønn teldupost! Hevur tú fleiri tekstir, skalt tú senda teir hvør sær.
Teksturin verður sjálvvirkandi sendur til aðra stevnu, tú sært hann ikki aftur í stevnuni Skrivikapping 2015.
Tá ið teksturin er komin fram í øllum góðum, fært tú eina fráboðan um hetta.
Seinasta freist at lata tekst inn til kappingina er mánamorgun 2. mars kl. 08.00.
Stevnan Skrivikapping 2015 verður tikin burtur, tá ið freistin at lata inn er farin.


text:
Tann 48 ára gamla sjónleikarakvinnan Minnie Driver gevst sum global sendikvinna í bretska hjálparfelagsskapinum Oxfam eftir prostitusjónsskandalu.
– Eg eri skakað av ákærunum móti Oxfam International og ætli mær á ongan hátt at stuðla hesum felagsskapinum ella leiðarunum, sigur sjónleikarakvinnan við The Telegraph.
– Eg eri niðurboygd. Niðurboygd við hugsanini um kvinnurnar sum vóru brúktar av persónum sum vóru sendir at hjálpa teimum, og niðurboygd av svarinum til ákærurnar hjá felagsskapin um, skrivar hon på Twitter.
Sambært bretsku miðlunum keyptu hjálparfólk í hjálparfelagsskapinum sex frá ungum kvinnum á Haiti í 2010, tá ið hjálparfólkini vóru send at hjálpa eftir herviliga jarðskjálvtan. Eisini eru hjálparfólkini ákærd fyri neyðtøku og annan kynsligan ágang, skrivar VG.
All I can tell you about this awful revelation about Oxfam is that I am devastated.Devastated for the women who were used by people sent there to help them, devastated by the response of an organization that I have been raising awareness for since I was 9 years old #oxfamscandal— Minnie Driver (@driverminnie) February 13, 2018
Um tú veitst okkurt, sum VP ikki veit - skriva so til vp@vp.fo


text:
Lexin myndatema er fleirmálsligt netforrit við samvirknum ljóð- og myndaorðabókatilfari, sum er ætlað at stuðla undir innlæringina í føroyskum hjá fólki við øðrum móðurmáli.
Lexin er eisini hent hjá føroyingum, sum vilja læra seg okkurt av útlendsku málunum í Lexin.
Í forritinum eru umleið 1800 orð og tekningar, sum eru býtt í 31 evni. Til hvørt evni eru undirevni.
At velja mál
Í vinstru síðu á hesi síðu kann veljast, hvat mál skal vísast á myndini. Hvørt einsstakt mál verður víst saman við føroyskum og enskum.
Eisini kann brúkarin sjálvur velja, hvørji mál skulu vísast á myndini.
Myndin
Á evnisyvirlitinum verður valt, hvat evni skal vísast, og í skiljubløðunum ovast ber til at skifta millum tey ymisku málini.
Tá ið trýst verður á eitt orð ella ein lut á tekningini, verður samanhangurin vístur millum tekning og orð. Samstundis hoyra vit, hvussu orðið ljóðar á viðkomandi máli (ikki øll mál hava ljóð).
Norðurlendskt samstarv
Tað er “Myndigheten för skolutveckling” í Svøríki, sum av fyrstan tíð menti Lexin. Síðan er flestu norðurlond komin við í samstarvið. Føroyski parturin er gjørdur í samstarvi millum Nám og UNI•C í Danmark.
Nakrir feilir eru enn í føroyska partinum av Lexin. Arbeitt verður við at rætta hesar feilir. Koma tit fram á feilir ella hava aðrar viðmerkingar til føroyska partin av Lexin, kunnu tit senda ein teldpupost til roi@. nam.fo


text:
Tað var ein fegin Sunleif Rasmussen, sum í dag kundi vísa á Meludia á føroyskum. Kunngjørt varð úr Mentamálaráðnum seinrapartin, at Føroyar hava gjørt ein trý ára samstarvssáttmála við franska netmiðilin Meludia, sum er eitt amboð at læra tónleik við. Fleiri enn 600 royndir eru í tónleikaskipanini, sum Nám hevur samskipað. Ísak Sambleben hevur umsett og Sámal Matras Kristiansen hevur rættlisið. Her síggjast frá vinstru Sunleif Rasmussen, tónaskald og ambassadørur fyri Meludia, Eyðun Gaard, stjóri í Námi, Kevin Kleinmann, forseti í Meludia, Rigmor Dam, landstýriskvinna í mentamálum, Hanna Jensen, løgtingskvinna og franskur konsul, og Bastien Sannac, stovnari og forstjóri í Meludia.
Øll tjóðin, tað er fleiri enn 50.000 íbúgvar, og øll tey, sum vitja í Føroyum, fáa ókeypis atgongd til Meludia á netinum í trý ár. Meludia er ein web applikatión, eitt amboð, sum øll kunnu brúka, at fáa eina grundleggjandi tónleikafatan, bara tú hevur eina teldu, sum er íbundin. Skipanin er hin fyrsta at geva eina heildarfatan av tónleiki á føroyskum.
Tá tónaskaldið, Sunleif Rasmussen, varnaðist Meludia og tann týdning, skipanin kundi fáa í føroyskari tónleikalæru, setti hann seg straks í samband við løgmansskrivstovuna. Saman við Rigmor Dam, landstýriskvinnu í mentamálum, og Honnu Jensen, løgtingskvinnu, fekk Sunleif skipanina týdda og setta í verk.
Sunleif, sum er ambassadørur fyri Meludia í Føroyum, sigur, at ”Meludia, sum er fyri bæði leik og lærd, er at læra tónleikamálið gjøgnum spæl. Meludia er fyri nýbyrjarar og professionellar tónleikarar, og alt harímillum.”
Rigmor Dam, landstýriskvinna í mentamálum, sigur, at ”Endamálið við Meludia er at læra børn og vaksin ein tónleikaførleika, sum lærir okkum at lesa, skriva og skilja tónleikin. Akkurát á sama hátt sum at duga at lesa, skriva og tala eitt tungumál. Mítt ynski er at bjóða øllum føroyingum at vera vælkomin inn í tónleikin!”
Hanna Jensen, løgtingslimur og franskur konsul, sigur, at “Tað besta er, at Meludia nú er á føroyskum, og alt fólkið í landi okkara fær atgongd til amboðið!”
Í sambandi við at Meludia verður kunngjørd á føroyskum í dag, vitja starvsfólk av Meludiaskrivstovuni í París í Føroyum í eina viku. Tey fara at siga frá um skipanina í fólkaskúlum, Musikkskúlanum, á Fróðskaparsetrinum, á røktarheimum og sjúkrahúsum. Eisini fara tey at vitja mentalt handikappaðar tónleikarar og børn við autismu. Ætlanin við rundferðini er at varpa ljós á tónleikafatan, bæði í røkt og í skúla.
Forstjórin í Meludia, Bastien Sannac, er við í ferðalagnum. Hann sigur, at tey eru ómetaliga fegin um, at tað hevur eydnast ambassadørinum, Sunleif Rasmussen, at fáa Meludia til Føroya. At Sunleif eisini er altjóða viðurkent tónaskald, fer á einastandandi hátt at hjálpa Meludia at gera vart við tann týdning, sum tónleikalæra hevur fyri okkum øll, sigur Bastien Sannac, stjóri í Meludia. Her sæst hann saman við Honnu Jensen.
Meludia heldur til á skrivstovu í franska høvuðsstaðnum París. Har byrjaði virksemið í 2012. Meludia hevur fingið virðislønir, so sum gullvirðislønina í 2014 á áltjóða Concours Lépine fyri at seta í verk, og slapp í endaumfarið í nýhugsan á The South by Southwest festivalinum í Austin, Texas í 2015. Føroyar eru fjórða land at geva øllum íbúgvum atgongd til skipanina. Kostnaðurin fyri hvørt av trimum árum er 138.000 krónur. Her greiðir Sunleif Rasmussen frá stigunum í Meludia skipanini.
Úti í heimi eru fleiri stovnar, orkestur og lærarar, ið hava tikið Meludia til sín. Teirra millum er Curtis Institute of Music, El Sistema skipanin og professarar á MIT í Boston, og á Sorbonne í París. Millum nøvn, ið stuðla Meludia, eru Nicola Benedetti, Joseph Calleja, Leonard Elschenbroich, Thomas Hampson, duettin Igudesman og Joo, Julian Rachlin og Linus Roth. Her síggjast Kevin Kleinmann, fremst fyri, og Bastien Sannac, aftanfyri, á tíðindafundi í Mentamálaráðnum í dag.
Tað var franska tónaskaldið og námsfrøðingurin, Vincent Chaintrier, ið eftir 25 ára gransking menti Meludia-metoduna. Tað sjáldsama er, at hann setur saman ymsar tankar og mátar at læra tónleik, m.a. frá Orff, Willems, Dalcroze, Kodály og Martenot, eins og nýggjar royndir úr kognitivari vísind.
Næmingurin, ella brúkarin, fær eina stigvísa fatan av tónleiki og at lurta eftir honum. Netskipanin Meludia er samvirkin, stigvís og stuttlig at brúka. Her greiðir Kevin Kleinmann frá um skipanina og royndir av Malta, sum hann er serliga fegin um.
Fleiri lond hava tikið Meludia til sín. Í 2015 varð avtala gjørd við stjórnina í Estlandi, so øll folk í landinum fingu atgongd til skipanina. Í 2016 varð trý ára avtala gjørd við stjórnina í Malta, so øll har í landinum fingu atgongd til Meludia. Í 2017 bjóðaði Calgary Philharmonic øllum í Kanada, tað er útvið 40 milliónum, fría atgongd til Meludia. Hetta er størsta átak í øllum heiminum, tá umræður at fáa ókeypis tónleikafatan út til fólkið.


text:
Marita Rasmussen
stjóri
Fartlf: 739909
t-post: marita@industry.fo
Eins og arbeiðsmarknaðirnir í hinum norðurlondunum er føroyski arbeiðsmarknaðurin eyðkendur við, at lønir og setanarviðurskifti annars verða skipað og ásett av pørtunum á arbeiðsmarknaðinum – millum fakfeløg og arbeiðsgevarar.
Samráðingar, stríðsstig, semingsstovnur og Fasti Gerðarrættur eru natúrligur og týdningarmikil partur av hesi skipan.
Tað er einki forgjørt í, at eitt fakfelag lýsir verkfall, og tað er einki forgjørt í, at eitt arbeiðsgevarafelag lýsir verkbann. Tað er ikki óreint, smáligt, langt úti ella nakað annað.
Verkfall og verkbann eru partur av samráðingarskipanini á arbeiðsmarknaðinum, og soleiðis er tað. Hesi stríðsstig skulu tó altíð verða gjørd við atliti til og ábyrgd fyri, at avleiðingarnar ikki gerast óneyðuga og óupprættiliga stórar, og at lív og heilsa hjá fólki ikki verður sett í vanda. Men at eitt stríðsstig hevur avleiðingar, eigur ikki at koma óvart á nakran.
Hetta er eisini galdandi fyri tey stríðsstig, vit nú síggja á almenna og kommunala arbeiðsmarknaðinum.
Tá ein sáttmálapartur velur at lýsa antin verkfall ella verkbann, má man ganga út frá, at parturin er tilvitaður um, hvat hetta merkir. Sáttmálaparturin má tí klára at standa við stríðsstigið, inntil partarnir finna eina semju. Tað er ikki óvanligt, at einar tvær til tríggjar vikur mugu ganga, áðrenn semja er funnin.
Alternativið til frían samráðingarrætt er, at løn og setanarviðurskifti verða ásett við lóg uttan nakra ávirkan frá fakfeløgum ella arbeiðsgevarafeløgum. Hetta kann tykjast lokkandi sum løtuvinningur, men tá friður er fallin á, og partarnir hugsa seg um, er hetta neyvan tað, sum partarnir á arbeiðsmarknaðinum ynskja skal verða galdandi fyri føroyska samfelagið.
Tí skulu partarnir í eini ósemju ikki leggja sína orku í at sannføra politikarar um hetta og hatta, men teir skulu hugsavna seg um at tryggja, at teir liva upp til sína ábyrgd sum sáttmálapartur í arbeiðsósemju, og teir skulu leggja seg eftir at royna at finna eina semju við mótpartin.
Lóggevandi valdið skal bara í heilt serligum førum leggja seg út í samráðingar á arbeiðsmarknaðinum.
Føroya Arbeiðsgevarafelag saknar, at verandi ósemja verður loyst við atliti til sáttmálaøkið, hon snýr seg um – ikki við atliti til aðrar aktørar, sum ikki eru partur av sjálvum samráðingunum, men sum verða raktir av ósemjuni. Og vit sakna, at fjølmiðlarnir í teirra dekningi av ósemjuni seta seg eitt sindur inn í, hvussu arbeiðsmarknaðurin er settur saman, og hvat verkfall og verkbann í grundini merkir, og hvussu partarnir eiga at fyrihalda seg hvør til annan.


text:
Navn: Harriet Olafsdóttir av Gørðum
Brúdleypsdato: 06.07.2012
Annað: Harriet hevur bloggin byolafsdottir.com
Hesa vikuna er bloggurin um júst tað mótsætta, nevniliga, hvussu tú kanst inkludera snildtelefonina í tykkara brúdleyp uppá ein góðan máta.
Tað er ikki so langt síðani, at tað var væl umtókt at hava eingangskamera við øll borðini í einum brúdleypi. Hetta so, at gestirnir kundu taka myndir og sostatt vera fotografar til veitsluna, og síðan var tað upp til brúðarparið at framkalla myndirnar aftaná.
Í dag er nógv broytt. Okkum nýtist ikki longur eingangskamera, tí allarflest okkara hava longu eitt kamera á okkum næstan allatíð – nevniliga á telefonini. Snildtelefonin virkar ikki bara sum eitt kamera, men hon hálvavegna framkallar myndirnar fyri okkum beinanvegin, í øllum førum digitalt.
Hetta ger, at brúðarparið nú lættliga kann sleppa undan at keypa eingangskamera ella næstan enntá sleppa undan at bíleggja fotograf til sjálva veitsluna við at eggja brúdleypsgestinum til at vera tykkara fotografar fyri eitt kvøld.
Góðar app’ir til myndadeilan
Tað eru alsamt fleiri og fleiri, ið velja at inkludera Instagram í sítt brúdleyp. Hetta kunnu tit gera við at uppfinna tykkara egna hashtag (#), ið bert verður nýtt í samband við tykkara stóra dag. Tá so fólk taka myndir, ið hava samband við tykkara hjúnabandsdag, kunnu tey frámerkja tykkara #, soleiðis, at tit lætt kunnu síggja allar myndirnar. Nøvnini kundu t.d. verið #harrietplussjohn, #harraogfrúavgordum, #avgordum06072012 ella okkurt í tann stíl, tó við tykkara nøvnum og dato sjálvandi.
Tað, sum er umráðandi fyri allar hesar hentleikar, er, at tit gera vart við, at teir eru har, og hvussu tit ynskja at fáa myndirnar.
Snapchat er eisini nakað, ið er sera væl umtókt fyri tíðina. Bið brúdleypsgestirnar senda tykkum tey snapchat, tey taka hendan dagin ella kanska ger ein bólk, har brúdleypsgestirnir eru inniá. Í summum londum ber enntá til at gera sítt egna snapchat filtur til stóra dagin, men hetta er (mær vitandi) tíverri ikki komið til Føroyar enn.
Visti tú, at tú kanst gera privatar myndamappur á facebook? Bið gestirnar um at deila myndirnar við tykkum á facebook við at gera sína egna myndamappu, sum kanska bara tit síggja. Tað eru jú ikki øll, ið vilja ella geva loyvi til, at myndir av sær liggja alment úti á facebook, men uppá henda hátt sleppur tú undan tí almenna partinum.
LES VÍÐARI EFTIR LÝSINGINA
Hetta er ein app, har fólk kunnu taka myndir, leggja filtur, viðgera og deila sínar myndir við tykkum. Tit upprætta fyrst ein brúkara, og so fáa gestirnir eina kodu fyri at logga seg inn á júst tykkara brúdleyp. Hendan appin er sera væl umtókt til brúdleyp í bæði Australia og USA.
Tað, sum er umráðandi fyri allar hesar hentleikar, er, at tit gera vart við, at teir eru har, og hvussu tit ynskja at fáa myndirnar. Hetta fyri at vegleiða gestirnar antin áðrenn ella kanska enntá fáa borðharran at siga frá undir borðhaldinum, hvørja loysn tit hava valt. Til ber so sjálvandi eisini at gera skelti ella borðkort, har upplýsingarnar standa á.
Sum við øllum, so eru tað bæði fyrimunir og vansar við at lata brúdleypsgestirnar vera fotografar til tykkara brúðarveitslu. Eitt nú mugu tit hava í huga, at tað er ikki sikkurt, at tit fáa allar tær myndirnar, tit ynskja, at myndirnar ikki vera serliga góðar, ella at fólk yvirhøvur tíma at gera dælt av møguleikunum ella enntá fara í hina grøvina og taka tað alt ov seriøst.
Deil hesa grein


text:
Uppboðssøla av veiðirættindum í 2017
Vinna10-07-2017 - 16:53 - Jóanis Nielsen
Fiskimálaráðið lýsir í næstum kunngerðina, ið ásetur, hvussu uppboðssølan av veiðirættindum verður skipað í 2017.
Størsta broytingin í 2017, samanborið við 2016, er, at fleiri kunnu bjóða seg fram at keypa. Eigarar av fiskifari undir føroyskum flaggi, uttan veiðiloyvi, kunnu keypa í 2017. Somuleiðis kunnu feløg eisini keypa, ið skjalprógva avtalu um, at ávíst fiskifar undir føroyskum flaggi veiðir keyptu kvotuna. Allar ásetingar í fiskivinnulóggávuni annars eru eisini galdandi fyri hesar nýggju keypararnar, so sum treytir um eigaraviðurskifti.
Leisturin fyri sjálvari søluni verður áleið tann sami sum í 2016. Sølan verður skipað um tveir søluhættir: Opin uppboðssøla og afturlatin uppboðssøla.
Fiskamarknaður Føroya stendur fyri tí opnu uppboðssøluni, og Vørn stendur fyri tí afturlatnu.
Umleið helvtin av søluni, roknað í tonsum, verður boðin út á hvørjum stað. Tær smæstu nøgdirnar verða bodnar út í einari seriu (umfari), meðan tær størstu kunnu verða bodnar út í upp til trimum serium (umførum) á hvørjum stað.
Samlaða nøgdin, ið verður boðin út, er hendan:
*Botnfiskurin er í høvuðsheitum toskur, men eitt ávíst lutfall er av hýsu og øðrum fiskasløgum.
Fyrsta sølan verður ætlandi í seinnu helvt av august mánaði.
Væntandi verða nøgdirnar av hesum fiskasløgum seldar í tveimum ella møguliga trimum umførum á hvørjum sølustað.
Tá kunngerðin er lýst, boða Fiskamarknaður Føroya og Vørn frá sølunum og treytunum.


text:
Skrivað tann .
Týskvøldið 12. juli kl 21.00 verður sendingin Á TORGINUM aftur at hoyra á RÁS2
Sent verður úr Klaksvík. Kári Kjelnæs leggur sendingina til rættis
Sendingin verður endursend sunnudagin 17. juli kl. 12.30
Skrivað tann .
Sunnukvøldið 10. juli kl 21.00 verður KELDUVAÐIÐ aftur at hoyra á RÁS2
Sent verður úr Klaksvík. Jógvan Júst Rasmussen talar. Kári Kjelnæs leggur sendingina til rættis
Sendingin verður endursend hóshvøldið 14. juli kl. 21.00
Skrivað tann .
DO IT
Í mong á hevur eitt stórt ítróttarklædnavirki havt hetta sum orðafelli. Umsetur tú tað, so merkir tað “Ger tað”. Leggur tú trýstið á fyrsta orðið, so stendur “ GER tað”, og á síðsta “ger TAД.
Les meira
Skrivað tann .
Á Torginum týskvøldið 05. juli
Sending við Odmar Færø frá 17.11.2009, vertur er Absalon Absalonsen
Sendingin verður endursend sunnudagin 10.07 kl. 12.30


text:
Spurt og svarað um i-Size
Vit hava ein bilstól, sum er merktur við ECE 44-03 ella 44-04. Er hann lógligur?
Ja, hann er framvegis lógligur, og tit kunnu halda fram at nýta hann.
Vit skulu keypa nýggjan bil. Hvørjum skulu vit hyggja at?
Spyr á bilasøluni, um setur eru í bilinum, sum eru góðkend til i-Size-bilstólar. Tað er ein fyrimunur, um so er, tí so kunnu tit nýta allar bilstólar við i-Size-góðkenning framyvir. Tit kunnu eisini nýta bilstólar, sum eru merktir við ECE 44-04 ella 44-03 á setrum við i-Size-góðkenning.
Vit hava isofix-festi í bilinum. Kunnu vit nýta ein i-Size-bilstól?
Tað kunnu tit møguliga. Tað veldst um, um pláss er fyri honum. i-Size-bilstólar fylla ofta eitt sindur meira, so kannið, um pláss er fyri bilstólinum, áðrenn tit keypa hann.
Hvørjar støddir eru av i-Size-bilstólum?
Ein i-Size-bilstólur kann verða góðkendur innan fyri hæddarmørk, sum framleiðarin sjálvur ásetir og søkir góðkenning til. Ein i-Size-bilstólur kann t.d. verða góðkendur til børn millum 40-70 cm og í mesta lagi 24 kg.
Hvussu sær i-Size-góðkenningin út?
Tú skalt leita eftir hesum frámerkinum:
Frámerkið skal vera á sjálvum bilstólinum og í nýtsluvegleiðingini til bilin. Har skal eisini verða ásett, hvussu høgt barnið skal vera fyri at nýta bilstólin, og hvussu nógv barnið í mesta lagi kann viga.
Eru i-Size-bilstólar tryggari enn aðrir bilstólar?
i-Size-bilstólar eru góðkendir út frá hægri trygdarkrøvum enn ECE 44-03 eller ECE 44-04. Kravt er t.d., at bilstólarnir skulu verða kannaðir fyri samanstoyt frá síðuni, og at pinkubilstólar skulu vera nóg stórir til at børn kunnu sita bakvent til tey eru í minsta lagi 15 mánaðir. Talan er í báðum førum um herda trygd. Tað merkir tó ikki, at verandi bilstólar eru vandamiklir ella ótryggir.
Hvar kann eg keypa bilstólar við i-Size-góðkenning?
Enn eru ikki so nógvir i-Size-bilstólar komnir á marknaðin, so spyr á sølustøðunum.
Hví verður tað rópt i-Size?
I-ið í i-Size stendur fyri integral, sum merkir, at barnið verður spent við einum trygdarbelti, sum er sameint (integrerað) við sjálvan bilstólin og ikki við trygdarbeltið í bilinum. “Size” vísir á, at tað er hæddin á barninum, sum ger av røttu støddina á bilstólinum.
Ber til at nýta ein bilstól við i-Size-góðkenning í einum bili, sum ikki hevur isofix-festi?
Nej, i-Size-bilstólar kunnu bert nýtast í bilum við isofix-festum.


text:
Gerð og innflutningur av fýrverk
Loyvi til gerð av fýrverk verður givið av Arbeiðs- og brunaeftirlitið. Loyvi til innflutning av fýrverk verður givið av Føroya Landfúta.
Umsókn um loyvi til innflutning av fýrverk skulu sendast til lokalu løgreglustøðina ella sendast við telduposti til: politi@politi.fo
Við umsóknini skulu fylgja bíleggingarváttan, faktura ella tílíkar, sum siga frá:
- vøruslag,
- støddin og samsetingin av satsinum, sum elva kann brest og
- um fýrverkið kann elva reytt ljóseffekt ella orangegult roykeffekt.


text:
Føroyar og Ísland hava í dag 30-01-2018 gjørt semju um fiskirættindini fyri tað, sum eftir er av 2018.
Føroyar og Ísland eru harumframt samd um beinanvegin at fara undir samráðingar um ein nýggjan rammusáttmála landanna millum, har áralanga samstarvið um sínámillum fiskirættindi verður tikið upp til nýggja viðgerð. Hesar samráðingar skulu vera lidnar 1. september 2018.
Sambært semjuni fyri 2018 varðveita Føroyar sína kvotu av botnfiski á 5.600 tons í íslendskum sjógvi og Ísland sína kvotu av makreli á 1.300 tons í føroyskum sjógvi. Hinvegin missir Ísland sína kvotu á 2.000 tons av heystgýtandi sild í føroyskum sjógvi.
Bæði Føroyar og Ísland varðveita síni rættindi til atgongd at veiða sínar kvotur fyri svartkjaft og norðhavssild hvør hjá øðrum, har talið av íslendskum skipum tó kann vera í mesta lagi fimtan í senn.
Føroyska lodnukvotan í íslendskum sjógvi verður 5% av heildarkvotuni, tó í mesta lagi 25.000 tons. Verður heildarkvotan størri enn 500.000 tons, eru londini tilreiðar at viðgera møguligar tillagingar í fiskiveiðiskipanini landanna millum.
Avmarkingarnar á føroyskum lodnulandingum og virking umborð til matna vera linkaðar við tveimum døgum frá 15. februar til 17. februar.


text:
Nógvar leysasøgur ganga um alkohol. Bæði her heima, men eisini úti í heimi. Nakrar søgur eru sannar ella partvís sannar, meðan aðrar als ikki hava hald í veruleikanum. Her eru nakrar av teimum vanligastu leysasøgunum:
- Tannáringar, sum fáa øl og vín heima, duga betur at fáast við alkohol enn tannáringar, ið ikki kenna til alkohol heimanífrá
Eingin sannleiki er í hesum, tvørturímóti. Svenskar kanningar vísa, at ungdómur, ið fær alkohol heima, drekkur meiri og er í størri vanda fyri at fáa trupulleikar av alkoholi í framtíðini enn ungdómur, sum ikki er vanur við alkohol heima.
- Einkarsølurnar hava skuldina av, at fólk ikki duga sær hógv, tá tey drekka
Hetta hoyrist mangan, men tað er ikki rætt. Tøl vísa, at meiri varð drukkið, áðrenn einkarsølurnar í ymsu norðurlondunum vórðu stovnaðar. Í 1800-talinum var svenska alkoholnýtslan størst í Evropa. Í dag telist hon millum tær lægstu, hóast ein øking hevur verið seinastu árini. (Henda øking stendst í stóran mun av, at svensku reglurnar fóru úr gildi, tá landið fór uppí ES)
- Myrkt alkohol gevur verri høvuðpínu enn ljóst alkohol
Hetta er púra rætt sambært kanningum. Reyðvín, konjakk og aðrir myrkir løgir við alkoholi innihalda fleiri hjáevni enn ljósu løgirnir. Hesi hjáevnini kunnu elva til, at høvuðpínan gerst verri, enn um tú til dømis drekkur vodka ella hvítvín. Besti hátturin at sleppa undan høvuðpínuni er tó sjálvandi at drekka við skili.
- Tú verður fylri, um tú blandar pínutablettir og øl
Hetta er lygn og harafturat vandamikið. Tú verður ikki fylri av at blanda øl og pínutablettir, tí vanligar pínutablettir ávirka ikki meginnervalagið. Hinvegin kanst tú verða eitraður. Hóast tað er beinleiðis vandamikið at blanda tablettir og alkohol, er hetta ein lívsseig leysasøga, tí ungdómur hevur blandað pínatablettir og øl síðani 60'ini.
- Alkohol mennir skapanarhugin
Hetta er bæði satt, hálvsatt og ósatt. Kreativitetsgranskarin, Torsten Norlander, býtir listarligu tilgongdina upp í ymisk stig. Hvørt alkoholið hjálpir ella ikki veldst so um, hvørjum skapanarstigi tú ert á. Tú megnar ikki eins væl at meta um hvat tilfar skal nýtast og at gera tær eitt yvirlit yvir ætlanirnar, tá tú smakkar tær á.Harumframt minka evnini at síggja tingini úr fleiri sjónarhornum. Sambært Norlander fært tú tó eitt slag av tunnilssjón, sum kann elva til nýggj hugskot, tá tú drekkur.Men úrslitið kann sanniliga eisini verða verri, tá tú drekkur, tí handalagið ávirkast av alkoholinum. Hetta er helst orsøkin til, at flestu listafólk, tónasmiðir og rithøvundar helst vilja arbeiða við list, tá tey eru edrú.
Teksturin er týddur úr svenska faldaranum, "Fakta, tips och myter om alkohol och hälsa", sum fæst í øllum svenskum einkarsølum.
Livir tú eitt vandafult lív uttan at vita tað?
Kanna tína alkoholnýtslu á alkoholprofilen.se
Sí áhugaverdan lesna um evnið niðanfyri:
NRK - "tá mamma og babba drekka"
WHO Evidence for the effectiveness and cost-effectiveness of interventions to reduce alcohol-related harm
WHO Handbook for action to reduce alcohol-related harm
Les meira um hvussu tú handfer rúsdrekka við skili á Alt om alkohol


text:
Næmingarnir fara nú at fáa staviorð heim við hvørja viku. Tað snýr seg um tey vanligastu 120 orðini í føroyska tali og - skrivimálinum.
Endamálið við hesum orðum er:
At læra at lesa tey 120 orðini
At læra at stava tey 120 orðini
At læra at skriva tey 120 orðini
Av tí at tey 120 orðini fylla umleið helvtina í øllum tekstum, so er tað at duga tey eitt risastig fram á leið.
Tað er umráðandi at lesa 15 min. hvønn dag. Við at lesa og tosa um tað, ið er lisið, fær næmingurin m.a.: økt um lesiferðina, størri orðfeingi, størri vitan umframt at venja tað at minnast.


text:
Ein fagur vegur er hjá teim,
sum Jesu gerning skoða,
at ganga gjøgnum henda heim
við kærleiks milda loga
og tendra ljós, sum heit og klár
seg onga løtu dylja,
men lýsa Harrans náðiár
í Kristi trúgv og vilja.
2. Hvat gagnar tað at røða væl
og allan vísdóm vita,
at eiga fult av gávum tal
og trúgv, sum fjøll kann flyta,
hvat munar mans, ja, eingla mál
og spádóms djúpu grundir,
tá heimsins ok er lagt á sál,
og kærleikin er undir?
3. Ja, Jesus vár, tú veitst tað best,
tú hevur vegin gingið,
og tó tú átti valdið mest,
so hevur tú tær fingið
tann lut í tíni jarðarmynd
sum tænari at líða
og møta heimsins háð og synd
við kærleikssmíli blíða.
4. Tað er ei nakað loyndarmál,
sum eg fyrst skal út grunda,
men, Jesus, minn tú mína sál
á kærleikan at stunda
á vegnum, fagrastur er her
og gjøgnum heimin gongur,
og har hvør gerð av sonnum er
til tín ein takkarsongur.
S.A. Weihe.Goym tekstin


text:
Óli Samró
17.02.2017 - 11:58
Landsstýrissamgongan má angra, at tey settu niður nýskipanarnevndina. Nevndin hevur givið politisku fiskivinnunýskipanar ætlanunum ein so beint frammaná!
“Ogn Føroya fólks”
Longu í fyrsta broti mæla tey til:“at orðingin um ogn Føroya fólks verður tikin úr lógartekstinum, og at endamálið við umsitingini av livandi tilfeinginum heldur verður tikið upp og neyvari lýst í viðmerkingunum til lógina. Í staðin mælir nevndin til, at regulerandi ásetingar verða settar í lóggávuna, har ítøkilig støða verður tikin til, hvussu rætturin at gagnnýta tilfeingið verður skipaður, og hvussu virðið kemur samfelagnum til góðar.”
Somuleiðis siga tey:“Nevndin metir, at lóggávan eigur beinleiðis at áseta, hvussu hetta virði skal koma føroyska búskapinum og vælferðini hjá tjóðini til góðar. Hetta eigur at verða skipað við beinleiðis regulerandi ásetingum í lóggávuni og ikki við orðingum um ogn Føroya fólks, sum ikki í sjálvum sær staðfesta nakra rættarstøðu ella skyldur sambært lóggávuni!
Arbeiðið hjá nevndini átti at enda her. Tey skuldu steðgað á og sagt við politiska myndugleikan: Hvat meina tit við? Og so fingu tey uppgávuna aftur, tá politiski myndugleikin staðfesti í veruligum orðum, hvussu orðingin “Ogn Føroya fólks” skal skiljast.
Eisini Búskaparráðið fær av at vita fyri at misnýta hugtakið“ogn Føroya fólks”: “Nevndin metir, at orðingin hoyrir ikki heima í sjálvum lógartekstinum. Orðingin kann elva til ivamál, og til at rættarstøðan verður misskilt ella í besta føri skilt ymiskt og kann skapa stríð um, hvør rættarstøðan eigur at vera. Sum dømi um, hvussu orðingin um ogn Føroya fólks hevur verið skilt, kann vísast til frágreiðingina frá Búskaparráðnum á vári í 2000”.
Tað er framúr gott, at serfrøðingarnir hava tikið armarnar afturum á populisiskum politikarum og frøðingum, iðsleingja um seg við politiskum flosklum. Nýskipanarnevndin hevur stórt rós uppiborið fyri, at endiliga hevur ein serfrøðingabólkur greitt boða frá, at hugtakið “Ogn Føroya Fólks” er eitt politiskt slagorð, ið als ikki er kjølfest íløgfrøði.
Politiskir arbeiðsbólkar
Vanligt er, at politikarar seta nevndir ella serfrøðingabólkar í týðandi politiskum málum, at tryggja sær, at serfrøðingarnir byggja undir tann politiska viljan. Teirra íkast skal vera fakligt og akademiskt. Antin við at velja persónarnar eftir tí, teir hava úttalað seg um áður, soleiðis at politikarin veit, hvat hann fær, ella við at skriva arbeiðssetningin, so arbeiðsbólkurin verður avmarkaður til at útgreina politisku ynskini.
Samgongan og fiskimálaráðharrin valdu loysnina við eini nevnd við óheftum serfrøðingum javnt sett saman av fiskivinnufólki, lógarfólki, búskaparfrøðingum og fiskifrøðingum, nøkur við praktiskari, onnur við teoretiskari vitan, nøkur í vinnu og onnur í umsiting og gransking, at greina politiska viljan og ætlanirnar, avtalaðar eru ísamgonguskjalinum.
Álitið er helst nógv tað besta “factsheetið” skrivað um føroyska fiskivinnu. Partarnir í álitinum um tað faktuella er framúr væl skrivað.
Her verða ikki viðgjørdir kapitlarnir við tilmælum um uppboðssølu av rættindum, kvotuskipan heldur enn fiskidagar, tilfeingisrentan, alt til lands og nógvu ymisku tilmælini. Her er nevndin tíverri mangan farin frá at vera serfrøðingar til at blanda seg upp í politiskar raðfestingar.
Vandin hjá politiska myndugleikanum við at seta ein serfrøðingabólk er, at bólkurin kemur við einum áliti, iðsigur ímóti politiska viljanum. Álitið frá Nýskipanarnevndini má vera ein stórur trupulleiki hjálandsstýrissamgonguni.
Óli Samró


text:
Fyritíðarpensjón Fyritíðarpensjón er ætlað fólki, sum orsakað av avlamni ikki eru før fyri at starvast á vanliga arbeiðsmarknaðinum. Fyritíðarpensjón kann tillutast persónum millum 18 og 67 ár grundað á: - einkjustøðu og uppihaldsskyldu mótvegis børnum undir 18 ár - serligar sosialar umstøður Á hesi síðu verður nærri kunning um fyritíðarpensjón vegna einkjustøðu ella sosialt ella likamligt avlami.
- skert arbeiðsføri vegna avlamni
Umsóknarblað til fyritíðarpensjón er á síðuni oyðubløð.
Fyritíðarpensjón er ætlað fólki, sum orsakað av avlamni ikki eru før fyri at starvast á vanliga arbeiðsmarknaðinum.
Fyritíðarpensjón kann tillutast persónum millum 18 og 67 ár grundað á:
- einkjustøðu og uppihaldsskyldu mótvegis børnum undir 18 ár
- serligar sosialar umstøður
Á hesi síðu verður nærri kunning um fyritíðarpensjón vegna einkjustøðu ella sosialt ella likamligt avlami.
Dagført tann 04-09-2013


text:
Týtt: Petur William Háberg
1. Á Golgata eg dvølji við krossins harða træ,
tí ongastaðni veit eg mær so vælsignað læ,
og einki stað á fold er so dýrt sum Golgata,
í trúnni har eg syngja kann frítt „halleluja!“
2. Og hongdur upp á krossin hin tornakrýndi er,
hans líðing, sorg og pína meg djúpt í hjartað sker.
Men kærleiki hans bindur hann fast til krossins træ –
tí elski eg tað staðið, mítt skýli dag um dag.
3. Tá fyrstu ferð eg sá tað – áh, undurfulla stund –
tað var sum snarljós rakti meg djúpt í hjartans grund,
og undir tárastreymum til Harran rópti eg:
„Hav tøkk, áh, Harri Jesus, tú doyði fyri meg!“
4. Og hann, sum altíð hoyrir, hann hoyrdi róp mítt við,
hann kom til mín í náði, hann gav mær hvíld og frið.
Mín synd varð strikað út – so er Kristi hjartalag,
og tí er Golgata nú míns hjartans besta stað!
5. Eg leiti inn til krossin í freistinganna tíð,
eg leiti inn til krossin, tá trongd er á og stríð,
eg haldi meg til krossin og fái hjálp í neyð,
eg haldi meg til krossin, mítt alt í lív og deyð!


text:
Thursday, October 13, 2011
Eitt lítið herðindi av bókamessuligum forargilsi (meðan vit gleða okkum til bókamessureportsjurnar)
Eingin í øllum heiminum var so ovurfegin sum eg, tá eg hoyrdi, at føroyskar bókmentur vórðu bodnar við til heimsins størstu bókmentastevnu í Frankfurt, enntá sum gestur hjá sjálvum heiðurslandinum 2011 Ísland. Eg havi enn ikki fingið armarnar niður, men teir er so spakuliga farnir at troyttast serliga av vónbrotinum av teirri ómetaliga knøppu kunningini um hesa fyi føroyskar bókmentir stórhending, sum vit hava lagt 300.000 almennar krónur í. Stevnan hevur nú varað nakrar dagar og einastu tíðindi, sum eru komin hendavegin úr Týsklandi er onkur hissini viðmerking á FjasiBókini frá onkrum av teimum 23 føroysku luttakarunum á bókamessuni. Á henda hátt eri eg komin eftir, at tað kanska mest er ein stevna fyri forleggjarar, men eg veit tað ikki heilt. Á trimum myndum, sum eg av tilvild sá á FB, minti føroyski básurin ikki heilt lítið um set uppið í fyrndarinnar dionysisku mentanarstevnu í Keypmannahavn Færøerne i Fokus, tó at dagsins kelduvatnsnjótandi og veraldarvanu stevnugestir sjálvandi ikki ganga í ørviti mitt um dagin. Men sjálv uppsetingin við føroyskum bygdamyndum tykist eitt lítið sindur retro á la 70´ara og 80´ara postkolonialt vinaligt romantiseraðum lýsingum av upprunalandinum: Føroyar - the land that time forgot. Men hey, á einari av myndunum hómast ein føroyskur rithøvundur prátandi við ein annan íslenskan rithøvund. Vit gleða okkum at hoyra alt hvat hetta prátið var um, hvørjar bøkur vórðu seldar og hvørji úrslitini vit sum heild hava fingið burtur úr at luttaka á heimsins størstu bókamessu.
Posted by Listin at 1:25 PM
Labels: KP, Skaldskapur


text:
Skálavík Kamping
Vit bjóða kamping uttanfyri Hotel Skálavík, har pláss er fyri 15 kampingvognum.
Við hotellinum sum nærmasti granni, kunnu vit veita vissu fyri at umstøðurnar eru í lagi. Har er ein stór høll við ymiskum hentleikum, so sum hoppiborgir, borðtennis og fótbóltsmál til børnini at stuttleika sær við. Ynskja tit vælveru kunnu tit gera tykkum dælt av okkara heita uttandura potti, sum hevur pláss fyri 7 fólkum.
Tit hava atgongd til vatn, el (plug in), brúsu og wc. Møguligt er at tøma kummuna á staðnum.
Sandoyggin bjóðar ferðandi eina ørgrynnu av upplivingum, vakrari náttúru, søguligum støðum og hugnaligum bygdum. Av Sandi ber til at sleppa til Skúvoyar við Sildberanum, har til ber at síggja Sigmundarstein og Rannvátoftir.
Akfør yvir 7 m. og hægri enn 1,90m. skulu bíleggja pláss umborð á Teistanum á tel. +298 29 31 03.


text:
Orð og lag: Martin Joensen
Spreið tínar veingir út
og flúgv so yvir vøtnini.
Yvir dimmu dalarnar og fram til gylta tindin.
Svarti ravnur set teg har, ið sólin fer í kav,
– og lat bleyta árkvæðið rura teg í blund,
– tú svevur væl, tú svevur væl …
Næsta morgun sterka
rúmdarsólin hitar kroppin tín,
– lat so veingir tína bera teg til undurlandið.
Svarti ravnur, legg nú væl til merkis hvat tú sært,
– og lat ikki harða sólarljósið blenda teg …
lat tað ikki blenda teg.
Ljósir kroppar heilsa tær
og undrast yvir búna tín.
Lat teir ikki nema teg, – hevja teg til skýggja.
Svarti ravnur, flúgv so heim og sig mær hvat tú sá.
Ert tú enn tann sami, sum tá ið tú fleyg avstað …
tá ið tú fleyg avstað.


text:
Rúsevnispolitikkur
Reglugerð viðvíkjandi rúsevnapolitikki á Tekniska Skúla í Klaksvík
Ásannandi, at rúsevnamisnýtsla ávirkar arbeiðsavrikið, skal rúsevnapolitikkurin tryggja, at skúlin sum arbeiðspláss er rúsevnafríur. Leiðslan hevur høvuðsárbyrgdina av, at rúsevnapolitikkurin verður fylgdur.
Grein 1: Endamál
Rúsevnapolitikkur skúlans hevur til endamáls at skapa eitt trygt og gott arbeiðspláss, at fyribyrgja trupulleikum av rúsevnum og - so tíðliga sum gjørligt - at hjálpa starvsfólki at koma sær burtur úr møguligari misnýtslu.
Grein 2: Alment
Rúsevnannýtsla skal ikki ávirka arbeiðsavrikið. Tað er ikki loyvt at fáa sær rúsevni í arbeiðstíðini. Heldur ikki er loyvt at selja ella bjóða starvsfólki rúsevni í arbeiðstíðini. Somuleiðis er ikki loyvt at møta til arbeiðis ávirkað/ur av rúsevni.
Grein 3: Undantak
Leiðslan kan undir serligum umstøðum geva loyvi til, at skonkt verður við serlig høvi, til dømis í sambandi við móttøkur og hátíðarhald. Við tílík høvi eigur hetta at verða gjørt við fyriliti, og eins góður møguleiki skal vera at fáa rúsfrían løg.
Grein 4: Ábyrgd
Rúsevnatrupulleikar eru ikki eitt privatmál. Tí eiga øll at taka ábyrgd og boða frá, um tey vita um rúsevnatrupulleikar hjá starvsfólkum.
Grein 5: Rúsevnatrupulleikar
Starvsfólk við rúsevnatrupulleikum kann sjálvt venda sær til næsta fyrisetta ella starvsfólkaumboð at tosa um trupulleikarnar og møguleika fyri hjálp. Tílík samrøða er at meta sum trúnaðarmál og hevur ikki ávaring við sær.
Grein 6: Munnlig ávaring
Tá ið næsti fyrisetti varnast, at starvsfólk hevur rúsevnatrupulleikar, skal hon/hann skipa fyri eini samrøðu við viðkomandi um trupulleikarnar. Endamálið við samrøðuni er at geva munnliga ávaring og tilboð um hjálp til viðgerð av trupulleikunum. Er starvsfólk ávirkað í arbeiðstíðini, skal tann, sum varnast hetta, boða næsta fyrisetta frá. Hesin biður viðkomandi starvsfólk um at fara av arbeiðsplássinum og skipar næsta arbeiðsdag fyri samrøðu við viðkomandi um tilburðin. Tá verður munnlig ávaring givin.Viðkomandi váttar skrivliga at hava fingið ávaringina.
Grein 7: Skrivlig ávaring
Halda trupulleikarnir fram, eftir at ávaring er givin, skal næsti fyrisetti skipa fyri nýggjari samrøðu og tá geva viðkomandi starsfólki skrivliga ávaring. Saman við hesi ávaring skal næsti fyrisetti eisini geva tilboð um hjálp til viðgerð av trupulleikunum. Allar ávaringar verða skrásettar í starvsskjølum starvsfólksins. Ein ávaring er galdandi trý ár. Eftir hetta verður hon ógildað.
Grein 8: Viðgerð
Viðgerð av rúsevnatrupulleikunum skal leggjast til rættis saman við lækna/og ella serkønari hjálp.
Grein 9: Uppsøgn
Hevur viðkomandi ikki tikið ímóti tilboðnum um hjálp aftan á skrivligu ávaringina, og/ella trupulleikarnir halda fram, er hetta at rokna sum uppsagnargrund. Rúsevnatrupulleikarnir hava tá við sær, at talan verður um at siga starvsfólk úr starvi ella at vísa burtur, og hetta skal fremjast sambært mannagongdum, freistum og fráboðanarskyldum í galdandi lógum, reglugerðum og sáttmálum og starvsfólkarættarligum reglum annars.
Samtykt á starvsfólkafundi 3 / 11 - 2000
Undirskrivað av øllum, sum møttu, 3. november 2000


text:
Uppsiga limaskap.
Allur leypandi limaskapur (fast hald) hevur ein mánaða uppsøgn, tvs. leypandi mánaðin + 30 dagar.
Fast hald við binding kann tó ikki sigast upp fyrenn bundna tíðarskeiðið er runnið.
Um tú sigur tín limaskap upp í endanum av einum mánaði, skalt tú eisini gjalda fyri komandi mánaðan, tá tú sjálvandi eisini kann venja.
Tú kanst tó til eina og hvørja tíð uppsiga tín limaskap og uppsøgnin er galdandi frá tí degi vit móttaka uppsøgnina sum teldupost á post@ven.fo
Uppsøgnin skal altíð verða skrivlig.


text:
Starvsfólkið er samansett av maskinmeistarum og elektrikarum, allir við hollum starvsroyndum.
Install sp/f er ein el-fyritøka sum hevur breiðan førleika og breitt virkisøki í Føroyum. Vit átaka okkum alt frá stórum verkætlanum til serloysnir til smærri virkir. Install veitir tæastur innan el og samstarvar haraftrat við og er umboð fyri útlendskar veitarar sum Schneider, MJK og Grundfoss.
Okkara fakligi førleiki er í serflokki og vælútbúna manningin kann veita og menna loysnir innan el, HVS, maskinarbeiði, stýringar, ávaringarskipanir, termografering, sjálvvirknar skipanir, neyðstreymsskipanir (UPS) og alt mekaniskt arbeiði, so sum umvæling, viðlíkahald og rakstur.
Install varð stovnað í mai 2003. Í 2009 keyptu vit bygning uppi á Hjalla har vit í dag halda til.
Install sp/f, Á Hjalla 7a, FO-188 Hoyvík, Tel: 310882, e-post: install@install.fo, V-tal: 603937
Rokningar kunnu sendast til: bokhald@install.fo
ella elektroniskt til:
EAN 5790002053627 (minst til at seta 00 frammanfyri okkara V-tal also 00603937)
Vit veita eina breiða tænastu og hava serfrøði á nógvum økjum. Install kann menna eina serliga skipan til tín tørv, og vit hava royndir við at gera skipanir og veita tænastu til mong sløg av virkjum og stovnum.
Vit innleggja, umvæla, viðlíkahalda, forrita og reka skipanir, maskinur og onnur tól. Vit fáa til vega, seta upp, forrita og læra tykkum at brúka skipanirnar. Tænastan umfatar millum annað:
- El-innleggingar
- EDV-skipanir (UTP og Fipur)
- Brandávaringarskipanir (ABA)
- Automatiskar hurðaskipanir (ADK)
- Vakmyndaskipanir (CCTV)
- Innbrotsskipanir (AIA)
- Eftirlitsskipanir til rakstur av maskinum og skipanum
- Stýringar til maskinur og skipanir
- Neyðstreyms- og dieselgeneratorar
- Mekaniskt arbeiði (umvæling, viðlíkahald og rakstur)
- Termografering
- Telduhjálp
Install er ein fyritøka í støðugum vøkstri, og hava vit sera góðar hølis- og arbeiðsumstøður. Vit eru altíð áhugaði at hoyra frá fólki, sum hava áhuga fyri at arbeiða hjá okkum.
Install hevur breiðan førleika og breitt virkisøki í Føroyum. Vit átaka okkum alt frá stórum verkætlanum til serloysnir til smærri virkir. Install samstarvar við og er umboð fyri útlendskar veitarar sum MJK, Grundfoss og Schneider.
Install hevur í fleir ár arbeitt við orkusparandi tiltøkum, sum kunnu spara kundanum pening og minka um dálkingina við vakstrarhúsgassum. Hjá Install arbeiða 3 maskinmeistarar og hesir hava í longri tíð roynt at funni útgerð og gjørt royndir við orkusparandi útgerð.
Vit kunnu bjóða kundum okkara ymiskar orkusparandi skipanir.
M.a. kunnu vit bjóða eina orkusparandi skipan til gøtuljós
Her eru eru tilvísingar til nakrar av okkara kundum og nøkur av teimum arbeiðum, sum Install hevur gjørt:
Vága Floghavn
Meginfelag Búnaðarmanna (MBM)
Tórshavnar kommuna
Føroya Fiskavirking
Articon
J & K Petersen
ISS Føroyar
Bilasølan
Suðuroyar Sparikassi
Thomas Dam Búnýti
Mentamálaráðið
Fíggjarmálaráðið
Fjarhitafelagið
Vit hava eina breiða vøruskrá, sum umfatar tilfar til:
el-installatiónir
útgerð til eftiransing og dátusavning
stýringar
neyðstreymsskipanir
pumpuskipanir
Brandávaringarskipanir (ABA)
Nógvar av vørunum hava vit á goymslu.
Install er umboð fyri:
MJK
Install ger heildarloysnir, har vit selja vøruna og verkseta loysnina.
Tú er vælkomin at skriva til okkara her, so venda vit aftur
Install sp/f
Á Hjalla 7a
FO-188 Hoyvík
Phone: +298 310882
.


text:
Tórskvøldið varð seinasti møtrikkurin spentur fastur og vatnreinsiverkið í Støðlunum sett í gongd. Fólk frá Teknisku Deild í Tvøroyrar Kommunu, hava í eitt longri tíðarskeið arbeitt hart fyri at fáa hendan seinasta partin av vatnveitingini á Tvøroyri lidnan og tórskvøldið varð endiliga komið á mál.
Chris Jan Michelsen, starvsfólk hjá Tvøroyrar Havn og knýttur at arbeiðinum hjá Teknisku Nevnd á Tvøroyri, hevur saman við Nomatek staðið fyri at fáa reinsiverkið upp at koyra. Vatnbrunnurin í Støðlunum stendur fyri vatnveitingini til Sevmýris, Torvheyggs, Froðbiar og Hamars og kunnu fólk á hesum støðum nú gleðast yvir at fáa reint vatn á jólum. Reinsiverkið er ein sokallað pakkaloysn til minni kommunur, ið ikki hava tørv á einum stórum reinsiverki, eins og vit t.d. síggja í Tórshavn.
Reinsiverkið í støðlunum er annarleiðis enn høvuðsverkið á Rananum í Trongisvági. Meðan tað á Rananum savnar reinsað vatn í tangar og haðani leiðir tað út í býin, so fer vatnið úr Støðlunum beinleiðis, reinsað, út í rørleidningarnar. Vatnið rennur fyrst í brunnin, síðan inn í tangar, har tað verður reinsað við sandi. Úr hesum tangum fer vatnið út, verður strálað og fer síðan beinleiðis út til nýtslu, við einari orku á uml. 24 m3 um tíman.
Í fjørð var Tvøroyri fyri sannari kollvelting, tá stóra uppisjóvarvirkið Varðin Pelagic stóð liðugt á havnarlagnum og veruliga bar lýggjari vindar við sær fyri kommununa og fólkið her býr. Eitt so stórt virki krevur sera nógv reinsað vatn, og hevur tað verið ein trupulleiki, ið kommunan, saman við Varðanum Pelagic, hevur arbeitt miðvíst við fyri at fáa greiðu á. Nú reinsiverkið í Støðlunum er liðugt, kann tað nýtast sum ískoyti til høvuðsvatnveitingina og harvið vatnveitingina til havnarlagið. Kapasiteturin er øktur merkisvert og ger tað framleiðsluna hjá virkjunum á havnarlagnum tryggari.
Arbeiðið við vatnveitingini á Tvøroyri er tó ikki liðugt enn. Høvuðsvatnveitingin á Rananum í Trongisvági megnar at goyma uml. 1400 m3 av reinsaðum vatni og hevur kommunan ásannað, at hetta er alt ov lítið, nú vinnulívið blomstrar og fólkavøksturin tykist halda fram. Ætlanin er at útbyggja goymsluna á Rananum við á leið 4-5000 m3 afturat, men enn eru hesar ætlanir á tekniborðinum. Samstundis verður eisini eitt miðvíst arbeiði gjørt fyri at betra um og veksa um uppsamlingarøkini, ið leiða vatn til Ranan. Tvøroyri hevur í dag uppsamlingarstøð í Hvammabotni, Rangabotni, Hvannagjógv, Mannagjógv, Bláfossi og við Ranafoss. Hesi leiða øll vatn til Ranan, meðan Støðlarnar og Øravík eru sjálvstøðug uppsamlingarstøð. Nú reinsiverkið er liðugt, kunnu onkrar barnasjúkur væntast í byrjanini, men starvsfólkið er til reiðar at loysa trupulleikarnar, skuldu teir stungið seg upp.
Tvøroyri er størsta kommuna í oynni og eru avbjóðingarnar sjálvandi stórar fyri at tryggja øllum reint vatn. Tað, ið ger arbeiðið munandi størri, er at kommunan fevnir um eitt sera stórt og, ikki minst, langt øki – heilt ur Hamri og til Øravíkar. Mett verður at vatnveitingin á Tvøroyri fevnir um umleið 13 kilometrar av vatnleidningum, partar enntá dupultir har tørvurin er serliga stórur. Bara seinastu 4 árini hevur kommunan lagt á leið 5-6 kilometrar av nýggjum vatnleidningi.
Áðrenn vatnveitingin í Støðlunum veitti reinsað vatn, megnaði kommunan at veita umleið 85% av borgarunum reint vatn. Við nýggja reinsiverkinum er nú komið upp á 98% og eru seinastu tvey prosentini okkurt virki við egnari vatnveiting, ið ikki hevur tørv á reinsaðum vatni og okkurt einkult hús, ið liggur so mikið langt burtur frá kommunalu vatnveitingini, at tað enn ikki er knýtt í skipanina. Brunnurin í Støðlunum er bygdur miðskeiðis í fimti árunum og er við hesum uppgraderaður og tíðarhóskandi. Eftir er at gera økið rundan um brunnin liðugt og ymiskt smávegis á sjálvum brunninum.
Tvøroyrar Kommuna hevur við hesum tryggja sær, at vatnveitingin er til reiðar at taka ímóti størri avbjóðingum í einari kommunu í vøkstri bæði hvørjum vinnulívi og fólkatali viðvíkur.


text:
Fyrsta uppgerð av samlaða útflutningurin fyri 2016 vísir, at útflutt er fyri næstan 8 mia.kr. Vøksturin er meiri enn 1 mia. ella 16%.
Tað er serliga laksurin, sum ger mun, tá útflutningsvirðið verður gjørt upp.
Í virði er laksaútflutningurin vaksin 31%, tað er 862 mió.kr. samanborið við árið fyri. Í 2016 varð laksur seldur fyri næstan 3,7 mia. kr., og svarar tað til næstan helvtina av øllum fiskavøruútflutninginum.
Tað er eisini útflutt meiri av uppsjóvarfiskasløgunum makreli og svartkjafti, meðan sildaútflutningurin er minkaður nakað. Útflutningurin av makreli fór í fjør fyri fyrstu ferð upp um eina mia.kr.
Bólkurin annar fiskur er minkaður 100 mió. í 2016 meðan bólkurin fiskaúrdráttir er vaksin 137 mió. Í ein ávisan mun er her talan um flyting millum bólkarnar vegna nýggju vøruskránna, sum kom í gildi 1. jan 2016.
Botnfiskasløgini toskur, upsi og hýsa eru minkaði í virði, men vaksin í nøgd.
Russland keypir ein fjórðing
Aftur í ár er Russland tað landið, vit selja mest til. Umleið ein fjórðingur av øllum útflutninginum fer til Russlands. Tað er 1,9 mia.kr.
Landið, vit útflyta næst mest til, er USA, og tey keypa fyri 900 mió.kr., sum er 11% av samlaða útflutninginum.
Á triða plássi er Bretland, og síðan koma Danmark og Kina.
Útvið helvtin av útflutninginum til Russland er laksur, meðan vit selja makrel fyri 500 mió. og sild fyri 300 mió.kr.
Til USA selja vit mestsum bara laks (99%).
Bretland keypir laks fyri 339 mió. og tosk fyri 284 mió. Tað svarar til ávikavist 40% og 35% av samlaða útflutninginum til Bretlands. Útflutningurin til Danmarkar er 35% laksur og til Kina eru 92% laksur.
Útgreinað og dagførd hagtøl um útflutningin eru at finna í hagtalsgrunninum her.


text:
Sverri Egholm
19.05.2017 - 13:51
Tíðindi > Samfelag & Politikkur > Landspolitikkur
Fylg orðaskiftinum her
Fyri løtu síðani løgdu Fólkaflokkurin, Sambandsflokkurin og Miðflokkurin misálit á løgmann, Aksel V. Johannesen.
Allar aðrar viðgerðir verða nú skúgvaðar til viks, tí misálit verða sambært lógini viðgjørd beinanvegin.
Uppskotið um misálitisváttan er soljóðandi:
Vísandi til niðurstøðuna hjá Landsstýrismálanevndini 19. mai 2017 í málinum viðvíkjandi klagu um løgmann, Aksel V. Johannesen viðvíkjandi avgerð løgmans at lýsa § 14, stk. 2 í hjúnabandslógini at verða yvirtikna, verður hervið lagt fram misálit á løgmann.
Landsstýrismálanevndin hevur m.a. staðfest, at ”Løgmaður hevur ikki virt § 46 í stýrisskipanini, tá hann uttan um Løgtingið, hevur tulkað § 14, stk. 2 í hjúnalagslógini yvirtikna at vera. Løgmaður hevur gjørt eitt mistak við at tulka § 14, stk. 2 í hjúnalagslógini yvirtikna í 2007, tí § 14, stk. 2 í hjúnalagslógini er ikki yvirtikin, men er felagsmál, og tað eigur løgmaður at virða og taka til eftirtektar.”
Síðani niðurstøðan varð kunngjørd, hevur løgmaður sagt, at hann ikki ætlar sær at fylgja niðurstøðuni hjá Landsstýrismálanevndini ella at taka hana til eftirtektar. At løgmaður ikki virðir Landsstýrismálanevndina, er álvarsamt og merkir, at hann setir seg oman fyri Løgtingið.
Løgtingið er fólkavalda tingið og stendur til svars fyri fólkinum og veljaranum. Løgmaður og landsstýrisfólk eru tænarar hjá tinginum og standa til svars fyri Løgtinginum.
Á Løgtingi, 19. mai 2017
Jørgen Niclasen
Bárður á Steig Nielsen
Jenis av Rana
Sí pdf her


text:
Hjørdis og Dánjal Petersen hava verið í tænastu í fleiri enn 30 ár. Tey eru bæði uppvaksin í brøðrasamkomuni. Dánjal var ungdómsleiðari í Esbjerg eitt skifti eftir at hava verið á Bíbliuskúla í Brande í Danmark. Í 1986 fóru tey til Bretlands við YWAM, har tey fyrst gingu á DTS, sum er lærusveinaskúli, og arbeiddu síðani sum hjálparfólk og leiðarar á tílíkum skúlum bæði í Bretlandi, á Kypern, í Danmark og í Australia.
Teirra hjarta hevur altíð verið fyri ungfólki, og fyri at menniskju skulu uppliva lívið saman við Jesusi. Tey hava ferðast víða um, men búsettu seg í Kollafirði í 1996, tá tey komu aftur úr Australia. Dánjal hevur verið nógv at hoyrt í ymiskum ungdómsbólkum kring landið, og Hjørdis hevur verið nógv at hoyrt í Lindini. Tey hava bæði virkað fleiri ár í Kelduni í Skálafirði, har tey eitt skifti vóru hjálparfyristøðufólk.
Í 2010 fóru tey til Bretlands, har tey gingu á Leadership Academy í Abundant Life Church (nú Life Church) í Bradford. Eisini vóru tey sera virkin í samkomuni har. Hesi 4 árini, tey vóru í Bradford, settu síni spor og vóru við til at mynda teirra hugsan og dreymar um samkomu. Og var tað við størri eldhuga enn nakrantíð, at tey nú løgdu leiðina aftur á klettarnar at gerast fyristøðufólk í City Church (fyrr Evangeliihúsið)
Saman við leiðsluni varð arbeitt nógv við at menna og orða visjónina og at gera broytingar, sum eru við til at gera samkomuna til staðið fyri øll menniskju. Hjartans ynski er at boða ein veruligan Gud, sum elskar verulig menniskju og sum gav alt fyri at geva okkum eina veruliga relatión við Seg sjálvan. Hjørdis og Dánjal eiga børnini, Ísak, Rebekku Rafael, Hananju og Sitri.
Ann Gvøðny og Johannes hava verið gift síðani 2002 og eiga tríggjar dreingir, Ólavur, Dánial og Bartal. Ann Gvøðny er uppvaksin í samkomuni Evangeliihúsið, nú City Church, og er dóttir Lív og Dánial á Dul Jacobsen, sum vóru fyristøðupar í somu samkomu í 15 ár. Johannes byrjaði at ganga í Evangeliihúsinum í 2000. Longu í 2002 vóru bæði tvey partur av ungdsómsleiðsluni, og í 2010 blivu tey partur av leiðsluni.
Í samkomuni er Johannes mest aktivur í lovsangi og teknikki, og Ann Gvøðny virkar mest sum samskipari og kassameistari.
Ann Gvøðny er útlærd sum bankafólk og hevur arbeitt í banka í fleiri ár. Nú arbeiðir hon sum projektleiðari hjá Betri og tekur útbúgving innan leiðslu.
Johannes hevur í nógv ár arbeitt sum sølufólk í handli, men í 2012 valdi hann at royna nýggjar leiðir og fór á skúlabonk aftur. Í 2016 varð hann útlærdur skipsførari og er nú sjómaður.
Tað, sum tey brenna fyri í samkomuni, er, at menniskju trívast og kunnu brúka allar tær gávur, sum Gud hevur lagt í hvønn einkultan bæði til at vaksa sjálvi og at náa onnur menniskju í livandi relatiónum.
Guðrið og Tom Jacobsen eru partur av leiðslutoyminum í City Church Tórshavn. Umframt tað, so er Guðrið Worship director, hetta merkir, at Guðrið bæði samskipar og hevur høvuðsábyrgdina av lovsanginum í City Church. Tom er ungdómspastorur og hevur ábyrgdina av ungdóminum í City Church, sum eitur Elevation Tórshavn.
Guðrið brennur fyri tí kreativa, og hevur eisini verið á creative DTS í Norra. Har var hon í 9 mánaðir. Tom brennur fyri ungdóminum. Tom hevur eisini verið á DTS, hann fór allanvegin til Taiwan. Har var hann í 6 mánaðir. Eftir hetta fóru Guðrið og Tom til USA á skúlan hjá Bethel Church í Redding California, sum nevnist BSSM (Bethel School of Supernatural Ministry). Tey vóru har í 2 ár og vóru aftur í Føroyum á sumri 2011. Síðani tá hava tey verið partur av City Church. Bæði tvey brenna fyri Guds ríki og ynskja at boða Hansara frælsi til alt Føroyar. Guðrið og Tom giftust í 2010, og saman eiga tey tvey børn, Bjarta og Filip, sum tey eru sera stolt av.


text:
Oda Strøm
09.02.2018 - 01:40
Tíðindi > Samfelag & Politikkur > Kommunalpolitikkur
Nógv rumbul hevur seinastu dagarnar staðist av manglandi ansingarplássum til børn í Tórshavnar Kommunu. Men hetta verður betri í summar, tá ið fleiri ansingarpláss verða og nýggj talgild plássávísingarskipan er komin, sigur Gunvør Balle, forkvinna í sosialu nevnd í Tórshavnar Kommunu við Kringvarp Føroya:
- Soleiðis sum skipanin hevur verið, at fólk hava sitið manuelt og tikið ímóti teimum, sum skriva seg upp, hevur elvt til, at tað hevur verið øgiliga torført at spáa serliga langt fram. Nú eru vit í gongd við eina talgilda skipan, sum verður liðug tíðliga í summar, so fólk sjálvi kunnu fara inn og skráseta seg - bæði tey sum flyta til, og tey sum eru við barn ella hava fingið børn.
Forkvinnan í sosialu nevnd í Tórshavnar býráði sigur, at harvið sleppa fólk sjálvi at stýra, nær tey hava tørv á einum plássi, og at hetta fer at bøta munandi um framtíðarplanleggingina hjá kommununi.


text: Áhugaverd grein her á npr.org, um “The Science Behind Swimmers’ Dolphin Kick”. Svimjing í vatnskorpuni skapar aldur sum eru eyka mótstøðu, og tað kann tí loysa seg at svimja so nógv undir vatnskorpuni sum gjørligt, um man er førur fyri at svimja tað við nóg nógvari ferð. Og her er tað serliga týðandi at hava stórar og liðiligar føtur: Granskarar á The George Washington University hava simulerað svimjarar sum til dømis Natalie Coughlin á teldu, og staðfesta at næstan 90% av framdriftini frá delfinsparkinum kemur frá øklinum og fótinum, heldur enn frá restina av rørsluni.


text:
Barbara Holm 04.12.2017 (12:27)
Sakførari: - Ein teldupostur kann fríkenna Liljuna
Sigmund Poulsen, sakførari hjá Liljan Weihe sigur, at ein teldupostur skal verða sendur frá Eyðun Mørkøre, stjóra á Taks til Johnny í Grótinum, Kringvarpsstjóra, har tað kemur greitt til sjóndar, at Johnny í Grótinum gjørdi avtaluna við Taksstjóran.
- Liljan Weihe sá hendan teldupostin tá, og innihaldið í honum skuldi givið nóg góða grundgeving fyri, at Liljan Weihe, sum ovasti leiðari á tíðindadeildini, kendi seg noydda at kunna stýrið um støðuna, sigur Sigmund Poulsen við Miðlahúsið í dag.
Víðari greiðir hann frá, at Kringvarpið er í einari serstøðu í og við, at Johnny í Grótinum er ovasti, administrativi leiðari, meðan Liljan Weihei er ovasti, journalisti leiðari á tíðindadeildini.
- Tá hon so verður fyrihildin ein teldupost, sum Eyðun Mørkøre sendir til Johnny í Grótinum um júst eina "avtalu", so verður ovboðið, sigur Sigmund Poulsen. Hann sigur, at hendan reaktiónin skal síggjast í kjalarvørrinum av trupulleikum áðrenn tað nógv umrøddu samrøðuna við Eyðun Mørkøre.
- Áðrenn hetta síggja vit mong dømi um, at Johnny í Grótinum blandar seg beinleiðis í tíðindaflutningin. Hann sendir boð til journalistar um, at hann heldur okkurt skal orðast hendan vegin heldur enn handan vegin og leggur seg í heila tikið nógv útí tíðindaflutningin um Skattamálið, sigur Sigmund Poulsen og heldur fram.
- Eftir mínari fatan hevur Johnny í Grótinum blandað seg so nógv upp í tíðindaflutningin í sambandi við Skattamálið, at tað undir ongum umstøðum kann góðtakast. Tað ger tað so bara uppaftur verri, tá ið tað verður greitt, at hann hevur ein stórar gegnistrupulleika í júst Skattamálinum. Og enn verri, tá ið Johnny í Grótinum fær at vita, at hann hevur ein gegnistrupulleika, men heldur fram á sama hátt, sigur Sigmund Poulsen.
Gegnistrupulleikin hjá Johnny í Grótinum kom serliga til sjóndar, tá ið bókin hjá Páll Holm Johannesen um Jørn Astrup Hansen kom út. Í henni skrivar Jørn Astrup Hansen sjálvur ein kapitul, har hann vísir á, at ein avgerandi frágreiðing í málinum ongantíð kom út til almenningin, tí Regin Hammer, sum tá var forstjóri í TF Holding, ikki vildi senda frágreiðingina út. Hetta kann vera ein frágreiðing, sum hevur avgerandi týdning í málinum, sum nú liggur hjá bakmanspolitinum. Regin Hammer er tættur vinmaður við Johnny í Grótinum og sostatt er gegnistrupulleikin galdandi.
Les eisini: Sakførari: Einki grundarlag fyri uppsøgnini
Miðlahúsið hevur í dag og í gjár áhalandi roynt at fingið viðmerking frá Johnny í Grótinum, men hann svarar ikki telefonini.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Sambýlið Grønlandsvegur 59 er partur av eind 5 í Trivnaðardeplinum.
Sambýlið heldur til á Grønlandsvegi í Tórshavn. Á sambýlinum búgva 6 borgarar við menningartarni. Tann eini borgarin hevur egna íbúð. Hinir borgararnir hava hvør sítt kamar. Harumframt hava teir atgongd til felags køk, tvær stovur, baðirúm, vaskirúm og hjall.
Í arbeiðinum á sambýlinum verður dentur lagdur á, at borgararnir fáa møguleika at mennast, tá tað snýr seg um at siga sína hugsan, koma við ynskjum og at samskifta hvør við annan. Somuleiðis verður dentur lagdur á, at teir hava ávirkan á og ábyrgd av egnum viðurskiftum í gerandisdegnum. Borgararnir eru eftir førimuni við í húsliga arbeiðinum at gera mat, vaska klæðir, gera reint og keypa inn.
Gerandisdagar eru borgararnir til arbeiðis
í virknis- ella verkstaðstilboði.
Í frítíðini taka borgararnir lut í ymiskum virksemi í føroyska samfelagnum sum t.d. í frítíðarklubba, í kvøldskúla, á kafé, møti ella í kirkju.
Vakjandi náttarvakt er á sambýlinum.
Sambýlið Grønlandsvegur 59
Grønlandsvegur 59
100 Tórshavn
Tlf. 317518/297409
Teldupostur: sambylidagronlandsvegnum@av.fo
Dagført tann 15-12-2017


text:
1. mai 2018Nr. 47
Kunngerð um tíðaravmarkaða veiðu eftir botnfiski á Føroya Banka í 2018
Við heimild í § 28, stk. 2, § 39, stk. 1, nr. 1 og 3, stk. 2, nr. 2 og 5, § 44, stk. 1 og § 81, stk. 2 í løgtingslóg nr. 161 frá 18. desember 2017 um fyrisiting av sjófeingi verður ásett:
§ 1. Eftir umsókn og við fiskiloyvi frá Vørn er loyvt bátum, sum hava rætt til fiskiloyvi í bólki 5, sambært § 74, stk. 1, nr. 6 í løgtingslógini, at royna við snellu, snøri ella tráðu á Føroya Banka.
Stk. 2. Bátar við fiskiloyvi sambært stk. 1 kunnu fiska innan fyri eitt samlað dagatal upp á 50 fiskidagar. Fiskiskapurin skal steðga, tá hesir dagar eru brúktir.
§ 2. Eftir umsókn og við fiskiloyvi frá Vørn er loyvt bátum, sum hava rætt til fiskiloyvi í bólki 4 A og bólki 4 B, sambært § 74, stk. 1, nr. 3 og 4 í løgtingslógini, at royna við snellu, snøri ella tráðu á Føroya Banka innan fyri linjur drignar millum hesi støð:
1) 60°50,000'N 07°57,000'V
2) 60°57,333'N 07°57,000'V
3) 60°45,667'N 08°37,000'V
4) 60°36,500'N 08°45,000'V
5) 60°26,000'N 09°08,417'V
6) 60°24,000'N 09°07,000'V
7) 60°50,000'N 07°57,000'V
Stk. 2. Bátar við fiskiloyvi sambært stk. 1 kunnu fiska innan fyri eitt samlað dagatal upp á 30 fiskidagar. Fiskiskapurin skal steðga, tá hesir dagar eru brúktir.
§ 3. Fyri bátar við fiskiloyvi sambært § 1 telur hvør túrur ein fiskidag, sambært § 3, nr. 9 í løgtingslógini, hóast túrurin er meira enn 24 tímar.
§ 4. Skipari ella formaður á báti við fiskiloyvi sambært §§ 1 og 2, sum fer á Føroya Banka, skal boða Vørn frá á telefon +298 316913, tá farið verður úr havn, og tá komið er aftur í havn.
§ 5. Bátur við fiskiloyvi sambært § 1, sum á sama túri roynir aðrastaðni enn á Føroya Banka, skal, tá ið avreitt verður, tilskilað, hvussu nógv av veiðuni er fingin á Føroya Banka, flokkað eftir fiskasløgum.
§ 6. Bátar við fiskiloyvi sambært § 1 skulu hava fylgisveinaútgerð umborð, sum er góðkend av Vørn, og sum til einhvørja tíð kann upplýsa um knattstøðuna hjá bátinum. Farið verður fram eftir somu treytum og mannagongd, sum eru ásettar í kunngerð um eftirlit við fiskiførum um fylgisvein.
§ 7. Tað er bannað at blaka veiðu útaftur.
§ 8. Brot á §§ 4-7 verða revsað við sekt, er ikki harðari revsing ásett eftir aðrari lóg.
Stk. 2. Feløg og aðrir løgfrøðiligir persónar verða revsað sambært reglunum í kapitli 5 í revsilógini.
Stk. 3. Sambært § 87 í løgtingslógini kann Vørn beinanvegin taka aftur rættin til at reka vinnuligan fiskiskap, um brot er framt sambært stk. 1. Rætturin at reka vinnuligan fiskiskap kann takast aftur upp til 4 vikur hvørja ferð.
§ 9. Henda kunngerð kemur í gildi dagin eftir, at hon er kunngjørd og fer úr gildi 31. august 2018.
Fiskimálaráðið, 1. mai 2018
Høgni Hoydal (sign.)
landsstýrismaður
/ Rógvi Reinert (sign.)


text:
Rák orsakað av skiftandi barometurstandi
Línu- og garnamenn hava greitt frá, at stundum er eitt rák, sum ikki hevur samband við sjóvarfallið. Frá alaraum eru eisini ábendingar um, at skiftandi barometurstandur kann elva til eitt rák millum oyggjarnar, sum er upp ímóti einari míl. Meira vitan um rákið, sum kemur av at djúp og oftandi skjótt ferðandi lágtrýst fara framvið oyggjunum hevur tískil týdning m.a. í samband við ali- og fiskivinnuna og eisini í metingunum av orkutilfeinginum í rákinum millum oyggjarnar.
Í høvuðsheitum er talan um eina simuleringsuppgávu, har barotropi myndilin, sum vit fyrr hava brúkt til at simulera sjóvarfalsrákið, verður brúktur, men i tann mun tað er møguligt, verða mátingar eisini brúktar.
Havstovan hevur síðani 1994 gjørt streymmátingar í Bankarennuni, í Hetlandsrennuni og norðan fyri Føroyar, umframt á Landgrunninum serliga sunnanfyri, norðanfyri, og seinastu árini eisini í Vágahavinum. Harumframt hevur NVD framt styttri mátingar inni á nøkrum av firðunum og í nøkrum av sundunum.
Fyri ávís tíðarskeið verða veðurkort, umframt vind og trýstmátingar kannaðar, og síðani verður kannað, um tað er nakað í streymmátingunum, sum kunnu tengjast at ávísari veðurstøðu. Fyri at greina slík sambond, verða teldusimuleringar av rákinum fyri givnar veðurstøður brúktar.
Vit hugsa okkum, at uppgávan kann loysast í minst tveimum Bachelor uppgávum, ella sum ein masteruppgáva.
Uppgáva 1: Barometurrák á Landgrunninum
Í fyrsta stigininum skal eitt barotropiskt numeriskt model setast upp fyri alt norður Atlantshavið. Av tí at økið er stórt, so verður numeriska loysiligheitin rættuliga grov, og verða sund og firðir í Føroyum bert í grovan mun lýst. Hetta modellið skal brúkast til at kanna, hvat fyri rák á landgrunninum verður skapt av látrýstunum, og hugsanin er at simulera hvat hendir um tá látrýstini ferðast ymsar leiðir, ferðast við ymsum ferðum og hava ymisk dýpir (styrki).
Høvuðseykennini fyri lágtrýstini (t.v.s. leið, ferð og dýpi) verður útvega við at kanna veðurkort, men í sjálvum simuleringuum verða tey 'idealiseraði', soleiðis at tað bert verður hugt eftur sjálvum látrýstunum, og ikki hvussu veðrið annars er kring hesi látrýstini. Hugsanin er at kanna umleið 15 ymsar hendingar.
Í tann mun tað er gjørligt, verða samanberingar gjørdar millum modelúrslitini og tøkar streymmátingar.
Uppgáva 2: Barometurrák í firðum og sundum
Í stigi tvey verður kannað, hvussu lágtrýstini ávirka rákið inni á firðunum og í sundunum. Modellið verður 'bert' sett upp fyri landgrunnin, men við rættuligari høgari loysiligheit, soleiðis at firðir og sund verða væl umboðaði. Til at dríva hesi modellini verða somu veðurstøður brúktar, sum í fyrru uppgávuni, men harumframt skal rákið á landgrunninum, sum grova modellið hevur roknað, brúkast til at dríva hetta modellið úti á rondunum.
Eins og í tí fyrru uppgávuni, so skulu modelúrslitini samanberast við mátingar í tann mun tað er gjørligt.


text:
1. Gleðisongur fyllir mína sál í dag,
mítt steyp er fylt og flýtur yvir,
tí mín lívsleið gongur mót’ tí ljósa stað,
mítt steyp er fylt og flýtur yvir.
Niðurlag: Flýtur yvir, flýtur yvir,
mítt steyp er fylt og flýtur yvir.
Himmalskt gleðiljóð
leikar sál mín fró –
mítt steyp er fylt og flýtur yvir.
2. Eina Jesus gekk hin tunga krossins veg –
mítt steyp er fylt og flýtur yvir –.
Har hans blóð varð úthelt, og tí livi eg,
mítt steyp er fylt og flýtur yvir.
3. Nú eg eri hans, tí hann meg hevur valt,
mítt steyp er fylt og flýtur yvir,
og hann er mín styrki, er mín vón – mítt alt.
– Mítt steyp er fylt og flýtur yvir.
4. Ei eg óttist, um enn leiðin trong er mær,
mítt steyp er fylt og flýtur yvir,
tí at hann vil hjálpa, hann er altíð nær.
Mítt steyp er fylt og flýtur yvir.
5. Vildi tú kent gleði, kunnað sungið við? –
Mítt steyp er fylt og flýtur yvir –.
Trúgv á hann, og tú skalt finna hvíld og frið!
– Mítt steyp er fylt og flýtur yvir.


text:
08. Nov 2012
Tað er stuttligt at lesa um alt sum lova verður, nú tað stundar...
08. Nov 2012
At skapa røttu karmarnar til at útbúgva okkara børn til framtíðina, er ein av...
08. Nov 2012
Sum kunnugt er stórur tørvur á betri umstøðum til tónleikarar,...
08. Nov 2012
Sambýlið til sinnisveik, sum skal byggjast Eystan Heyg í Tórshavn,...
08. Nov 2012
Sum skattgjaldari eri eg við til at fíggja spunasmiðir og...
07. Nov 2012
Trupulleikin av leysgangandi hundum í Tórshavnar Kommunu er stórur. Fólk ið hava onnur kríatúr, fólki...
07. Nov 2012
Fari at bjóða øllum ungum og teimum í...
07. Nov 2012
Borgarar í Tórshavn hava altíð stuðlað uppundir nýggj átøk á skúlaøkinum. Hóast hetta, í mesta...
07. Nov 2012
Sjóvarmálin er eitt paradís hjá sjósvimjarum, kajakrógvarum, kavarum, róðrarfólki, bátafólki...
07. Nov 2012
Ójavnt er hvussu rukkurnar seta sín dám á útsjóndina, so hvørt sum vit eldast. Summi...
07. Nov 2012
Landsmyndugleikarnir hava noktað at fíggja eitt føroyskt Fountain House, sum...
07. Nov 2012
Tað er at gleðast yvir, at stásiliga Boðanesheimið nú stendur liðugt. Hetta merkir ikki at...
07. Nov 2012
Vit mugu gera okkum púra greitt, at skulu Føroyar...
07. Nov 2012
Aktivitetstilboð til foreldur, børn, abbar, ommur, gubbar, gummur, systkin v.fl....
07. Nov 2012
Tørvur er á betri umstøðum til næmingar og lærarar í Tvøroyrar Skúla, og henda...
07. Nov 2012
Tað er alt ov dýrt at seta búgv í Tórshavnar Kommunu! Líkamikið um tú velur...


text:
Tað eru stórar avgerðir, ið skulu takast, áðrenn ein bústaður verður keyptur, og tí er tað sera umráðandi, at tú, sum keypari, ert væl fyrireikaður og ikki at skunda tær við hesi stóru avgerð – tað gevur besta keypið og bestu upplivingina fyri allar partar.
Hetta gert tú til dømis við, at bankin hevur góðkent keypið, so tú sleppur undan óneyðugum seinkingum í avgerandi keypsfasuni. Tað er eisini týdningarmikið, at tú, sum keypari, hevur ein góðan ráðgeva, ið dugir at lesa støðulýsingina, tingast um prís og treytir tína vegna, og kanna øll skjøl og skjeyti gjølla.
Her eru okkara bestu ráð til tín, ið leitar eftir dreymaheiminum:
1. Fá góðkenning til bústaðarkeyp – og fá bankan at vegleiða tær í, hvat tú hevur ráð til.
2. Finn út av, hvør tørvurin er. Skal tað til dømis vera eitt hugnaligt hús í miðbýnum ella eitt hús við útsýni í friðarligum umhvørvi? Gamalt ella nýtt, stóran hava ella gott pláss til eina stóra garagu?
3. Leita á netinum og finn út av, hvat tú fært fyri peningin.
4. Set teg í samband við húsameklarar, fylg teimum á Facebook. Tað er ofta vegurin til at varnast nýggju bústaðirnir fyrst.
5. Tosa longu nú við ein ráðgeva, ið kann hjálpa tær í øllum keypinum – tað kann vera ein húsameklari ella ein løgfrøðingur – Skyn hevur bæði.
6. Hygg at fleiri húsum. Á hendan hátt er møguligt at síggja fleiri bústaðir og vitja fleiri býarpartar ella bygdir. Tað gevur eisini eitt betri yvirlit av, hvat er á marknaðinum, av prísstøðinum og hvørjar fortreytir, tú hevur, sum komandi eigari.
7. Bílegg eina framvísing, hygg at bústaðinum, gakk ein túr í grannalagnum. Um alt er, sum tað skal vera, og kenslan er góð, far so víðari við keypinum.
8. Kanna støðulýsingina gjølla, um tað finst ein, og fá møguliga ein keypsráðgeva, byggiráðgeva ella ein handverkara til at hyggja at ognini saman við tær.
9. Halt høvdið kalt, hóast tað kann verða ringt, tá rætti bústaðurin stingur seg upp. Set teg í samband við tín ráðgeva, sum kann hjálpa tær at spara pening og taka tær røttu avgerðirnar í tí avgerandi fasuni.
10. Gev eitt boð upp á bústaðin, men verið fyrireikað upp á, at ein møguleiki er fyri, at tit ikki fáa bústaðin. Tað eru oftani fleiri keyparar til somu ogn.
11. Gongur alt sum tað skal, eru tit klár til at skriva undir. Handilin er bindandi, tá seljarin hevur skrivað undir. Men minst til at hava fyrivarni við endaligu góðkenningini hjá bankanum og ráðgevanum.
12. Tú kanst angra keypið næstu seks gerandisdagarnar – men tað kostar 1% av keypsupphæddini at nýta iðranarrættin, ið verður goldin til seljaran.


text:
Tíðindi á heimasíðuni hjá Runavíkar kommunu:
Nýggja standmyndin við Toftavatn
Í kvøld, mikukvøldið 21. august, kl. 19 verður skipað fyri almennum hátíðarhaldi við Toftavatn, í samband við at ein nýggj standmynd er sett upp har. Tað er ein bólkur við Símun Nónklett, ið nevnir seg Símun og manning, ið hava tikið stig til standmyndina, ið nevnist "Seyðamaðurin". Standmyndin stendur beint við gøtuna við Toftavatn, nærhendis har gøtan fer niðan móti Toftum. Listamaðurin Símun Nónklett fer at greiða frá íblástrinum til standmyndina og handverkinum. Umboð fyri Nes Kommunu og Runavíkar Kommunu fara at siga nøkur orð. Eisini luttekur Kór Glyvra Kirkju við kórsangi. Hátíðarhaldið verður á gøtuni við Toftavatn, og øll eru hjartaliga vælkomin. Fotomyndirnar tók Torbjørn Jacobsen


text:
Vit hava gjørt krúnur. Vit hava lært taka mát. Somuleiđis hava vit trena fínmotorikkinlin viđ at klippa, líma og tekna. Eisini hava vit lært at gera loysnir uppá hvussu ting kunnu hanga saman eitt nú hvussu mann tekur mát og fær tađ at sita fast so tað passar á høvdi.
Ì dag hava vit lært at falda pappír so tađ líkist eini harmoniku. Vit hava falda og klipsađ og klipt og teknađ, sum eisini styrkir okkara fínmotorikk og fingu vakrar blómur burturúr. Siđani hava vit heft blómurnar saman so tađ bleiv ein blómuketa. Vit hava samstarva og hjálp hvørjum øđrum og tað var stuttlig at hjálpast at og læra hini hvussu væl vit duga.


text:
Nógv at spara við minni sjúkrafráveru
Sjúkrafráveran á føroyska arbeiðsmarknaðinum er eitt evni, sum vit millum lítið og onki vita um. Hvussu nógvar dagar eru føroyingar burturfrá arbeiði og hví? Hvussu kunnu vit minka sjúkradagatali? Og hvat kostar tað samfelagnum, tí einstaka og fyritøkum at hava sjúk fólk í starvi?
Løgið er tað, at ongin hevur granskað í hesum, tí sjúkrafráveran hevur alstóran týdning, bæði fyri trivnaðin hjá tí einstaka og hjá fyritøkuni. Hagtøl aðrastaðni vísa, at ein triðingur av øllum sjúkradøgum eru vegna strongd.
Í grannalondum okkara er sjúkrafrávera eitt, sum nógv verður gjørt burturúr. Bæði fyri at minka um stuttu sjúkralegurnar, og, ikki minst, fyri at fyribyrgja drúgvu tíðarskeiðini, har starvsfólk eru burturfrá vegna sjúku.
Eitt nú kunngjørdi danska stjórnin eina virkisætlan um sjúkrafráveru í 2009, umframt at hon er farin í samstarv við partarnar á arbeiðsmarknaðinum, til tess at minka sjúkrafrá veruna.
Kanningin staðfestir, at danskar fyritøkur kunnu spara einar 3 milliardir krónur, ella 16.000 fulltíðarstørv, um miðal sjúkradagatalið minkar við einum degi árliga fyri allan arbeiðsmarknaðin. Vanliga verður sagt, at donsk tøl skulu býtast við 100 fyri at svara til føroysk viðurskifti.
16.000 starvsfólk
Danska blaðið Børsen greiddi frá um kanning um sjúkrafráveru, tá virkisætlanin kom út. Har verður staðfest, at sjúkrafrávera hevur nógvar útreiðslur við sær. Bæði fyri einstaka starvsfólkið, fyritøkurnar og fyri samfelagið sum heild.
Minkar sjúkradagatalið, kunnu fyritøkur spara nógv av peningi, umframt útreiðslur til avloysarar, minkandi góðsku og framleiðslu. Sagt verður millum annað, at danskar fyritøkur kunnu spara einar 3 milliardir krónur árliga, um miðal sjúkradagatalið fyri alt landið minkar við einum degi.
Sambært tølum frá Danica Pension verður framleiðslan meint rakt av sjúkrafráveru, tí hvør sjúkradagur í samlaða starvsfólkahópinum svarar til 16.000 fulltíðarsett starvsfólk í landinum.
Hægri innan tað almenna
Sjúkrafráveran er hægri millum starvsfólk innan tað almenna. Sambært tølum frá Danmarks Statistik, eru starvsfólk hjá tí almenna í meðal sjúk í 11 dagar árliga, meðan tey á privata arbeiðsmarknaðinum leggja seg sjúk átta dagar árliga.
Ein orsøk til hendan ójavnan er, at talan er um tveir rættiliga ymiskir arbeiðsmarknaðir. Heilsufólk og líknandi kunnu ikki fara til arbeiðis, um tey kenna seg ússalig, tí tey kunnu smitta sjúklingarnar, sigur Henrik Holt Larsen, professari við Institut for Organisation, Copenhagen Business School, CBS við Børsen.
Men burtursæð frá hesum er fráveran í stóran mun tengd at sálarliga trivnaðinum á arbeiðsplássinum, sigur Henrik Holt Larsen. Her hevur ein góð leiðsla størstan týdning, meðan samstarvsandi, umhvørvi, happing og sjikana eisini ávirkar fráveruna.
Leiðslan hevur ábyrgd
Hann heldur, at tað veldst altíð um einstaka málið, hvussu arbeiðsgevarin skal reagera í sambandi við eina sjúkramelding.
- Til dømis skal bankafólkið, sum hevur verið fyri einum ráni, ikki sendast heim við einari sjúkramelding. Harafturímóti skal leiðslan viðgera ítøkiligu støðuna og finna uppgávur til starvsfólkið, til tað er kemur upp undan aftur, sigur Henrik Holt Larsen.
Hann heldur ikki, at leiðslurnar skulu spara upp á heilsufremjandi tiltøk á arbeiðsplássinum.
- Serliga nú kreppa er, hava vit tørv á at kanna og røkja framleiðslutólini, eisini tey menniskjaligu. Tað vil siga kropsligu og sálarligu støðuna hjá fólki, so vit klára okkum sum best undir kreppuni, sigur hann.
.


text:
Vit fara upp á gólv føstulávints mánakvøld
12-02-2018
Føroyski dansurin, Engang det sig nu hændte, Blakman , Gunnar á Líðarenda, Bjerget ligger ... , Rottujól, Mær gav St. Mortan og Sig mig St. Simeon
Regin Eikholm skipar Hin Føroyski dansurin. Luvík við Stein skipar Engang det sig hændte í Eysturoyar Dansifelag. Bjarni Moh skipar Flóan Bænadiktsson í dansi á Bryggjubakka. Í dansi á Bryggjubakka kvøddu tey eisini Blakman konge, Poul Eide skipar. Éinasta upptøka, útvarpið hevur við Gunnar á Líðarenda, er í Suma, Hargin Joensen skipar. So telja vit jólini saman við sumbingum - Albert Djurhuus skipar Bjerget ligger langt ude i skoven, Rottujól og Mær gav Santa Mortan. Og at enda skipar Ludvík Johannesen, Luddi í Dali, Sig mig Santa Simeon.


text:
Bjørt spyr um broytingar í vinnulóggávuni
Munnligur fyrispurningur til Jóhan Dahl, landsstýrismann í vinnumálum, um eigarastruktur í Tryggingarfelagnum Føroyar
– Ætlar landsstýrismaðurin at gera nakrar lógarbroytingar, soleiðis, at bundið verður fyri óhepnum eigarastrukturi í samfelagsliga týdningarmiklum fyritøkum, sum Tryggingarfelagnum Føroyar?
– Hvørjar lógarbroytingar sær landsstýrismaðurin fyri sær, at til ber at gera?
– Hvussu kann landsstýrismaðurin tryggja, at fult óhefni er millum nevnd og leiðslu í fyritøkum við alstórum samfelagsligum týdningi?
Viðmerkingar
Tryggingarfelagið Føroyar er ein hin týdningarmesta fyritøkan yvirhøvur í Føroyska samfelagnum, og ikki minni nú, tað hevur keypt EIK og sostatt eigur helvtina av føroyska bankakervinum. Talan er sostatt ikki um nakra tilvildarliga privata fyritøku, men um eina fyritøku, sum hevur og fer at hava beinleiðis ávirkan á alt hitt føroyska fíggjarkervið.
Tað eru tryggingartakararnir, sum í roynd og veru eiga TF-Holding. Kortini hava hesir millum lítla og onga ávirkan. Eigarastruktururin og reglugerðir fyri samtakið eru ikki hepnar.
Í seinastuni hevur nógv verið umrøtt óhepnu umstøðurnar kring setan av stjóra og nevndarformanni í Tryggingarfelagnum Føroyar, umframt sera høgar samsýningar til leiðlsu og nevnd.
Í einari fyri samfelagið so týðandi fyritøku er tað avgerandi neyðugt, at nevnd og leiðla eru fakliga væl kvalifiseraði og virka topprofessionelt. Hóast nýggi nevndarformaðurin má metast at vera sera væl kvalifiseraður fakliga, so skerst ikki burtur, at hann sum nevndarformaður í Ognarfelag Tryggingartakaranna nú skal taka støðu til og hava eftirlit við teimum avgerðum, hann sjálvur fyri stuttum hevur tikið, sum forstjóri í felagnum.
Í viðtøkunum fyri felagið, er einki sum forðar fyri, at leiðslan í TF-Holding eisini kann sita í nevndini fyri Ognarfelag Tryggignartakaranna. Men lítil ivi er um, at hetta kann geva eina sera óhepna samanblanding av áhugamálum, sum vit kenna tað frá søguni um EIK-banka og táverandi eigaran EIK-grunnin.
Tað vakti eisini ans, tá TF setti nýggjan stjóra uttan at lýsa starvið leyst. Tað er vanligt aðrastaðni, at slík størv ikki verða lýst leys. Men, havandi í huga uppgávurnar, sum stóðu fyri framman, so skuldi ein mett, at nevndin var áhugað at leita við ljós og lyktu eftir einum nýggjum stjóra við drúgvum royndum innan trygginga- og bankavirksemi.
Tá so fyrrverandi stjórin stutt eftir fráferð, verður settur sum nevndarformaður, byrja spurnartekini av álvara at troðka seg fram.
Konstruktiónin í Tryggingarfelagnum minnir, sum nevnt, nógv sum kontstruktiónina millum EIK-banka og EIK-grunnin, og hava vit øll verið vitni til vanlukkuligu avleiðingina av hesi skipan.
Nú TF-samtakið eisini er vorðið en høvuðsbanki í Føroyum, er átrokandi neyðugt, at nevndarlimirnir verða valdir eftir fakligum førleika, og at vatntøtt skott eru millum nevnd og leiðslu, so nevndin kann geva kvalifiseraða sparring, og ikki minst geva neyðugt við- og mótspæl, í truplum málum.
Á løgtingi 20. mars 2011
Bjørt Samuelsen
tingkvinna


text:
Landsfundur hjá Unga Tjóðveldinum
Árligi landsfundurin hjá Unga Tjóðveldinum verður 14. mars kl. 13.00. Landsfundurin verður í hølunum hjá Havnar Arbeiðskvinnufelag í Bøgøtu 10 í Tórshavn.
Skráin til landsfundin er bæði fjølbroytt og spennandi. Sum vant verður hann bæði gevandi og stuttligur. Á ársins landsfundi verður dentur lagdur á trivnað millum ung og vandan við øktari ójavnvág í føroyska samfelagnum. Bjørghild Djurhuus og Sirið Stenberg hava framløgur.
1. Orðstýrarin bjóðar vælkomin
2. Nevndarfrásøgn
3. Roknskapur
Stuttur kaffisteðgur
4. Tónleikainnslag við Sigmundi Zachariassen
5. Formanstala
6. Tór Marni Weihe & Kristina Clementsen, løgtingsvalevni, hava framløgu
7. Økisfeløgini kunna um sítt arbeiði
Steðgur og súpan
8. Innkomin mál / reglugerð
9. Fyrilestur við Bjørghild Djurhuus um trivnað millum ung
10. Fyrilestur við Sirið Stenberg, løgtingskvinnu, um vandan við øktari ójavnvág í samfelagnum
Stuttur kaffisteðgur
11. Formansval
12. Nevndarval
Eftir fundarlok verður rimmar veitsla, og byrjar hon kl. 20.
Øll frælsislynt eru hjartaliga vælkomin!


text:
Vísindavøkan aftur á ferð í 2016
Aftur í ár fer Vísindavøka at vera á ferð kring alt landið. Talan er um fyrilestrar, sum kunnu bíleggjast at verða hildnir í tíðarskeiðinum 19.-29. september.
Tilboðið er hugsað skúlum, stovnum, fyritøkum, feløgum, kirkjum, samkomum og øðrum. Granskarin heldur ein fyrilestur um eitt avtalað evni í 30-45 minuttir og síðani er høvi til spurningar ella kjak. Tað kann bæði vera um dagin og um kvøldið. Tað er ókeypis at fáa ein fyrilestrarhaldara.
Treytirnar eru einfaldar: Tann, sum tekur ímóti einum fyrilestrahaldara, skal lýsa við tiltakinum, eitt nú í telduposti til starvsfólk ella limir, á Facebook, við tíðindaskrivi ella lýsing í miðlunum. Tað skal vera ein uppvørpa á staðnum og mikrofon um neyðugt. Tað skal vera pláss fyri, at í minsta lagi 20 fólk kunnu koma til tiltakið. Granskararnir gera hetta sum part av sínum starvi og skulu ikki hava samsýning fyri fyrilesturin.
Avtalur verða gjørdar í tí raðfylgju, sum tað verður bílagt, so tey sum spyrja fyrst, hava fyrsta rætt. Tað ber væl til at biðja um fleiri fyrilestrar til sama stað, gjarna við eini raðfesting av, hvør fyrilestur ynsktur verður. Í fyrsta umfari tilskila vit okkum rætt til bert at játta ein fyrilestur til hvønn, sum bíleggur. Er rúm fyri tí, ber til at fáa fleiri.
Skráin við møguligum fyrilestrum verður kunngjørd tíðliga í august. Bíleggjast skal áðrenn 3. september á telduposti gransking@gransking.fo. Eftir hetta verður samlaða skráin almannakunngjørd á gransking.fo.
Endamálið við tiltakinum er at geva øllum føroyingum møguleika at uppliva part av Vísindavøkuni. Fríggjadagin 30. september verður so ein heilur dagur við framløgum, framsýningum og tiltøkum. Hetta verður í Tórshavn, staðið verður kunngjørt seinni.
Vísindavøka á ferð varð skipað á fyrsta sinni í fjør. Tá vóru næstan 1500 fólk til teir 45 fyrilestrarnar, sum vóru kring landið. Les um tiltakið í 2015 her


text:
Danjal av Rana 12.02.2018 (12:20)
Fólkatalið minkar bara í Sandoy
Fólkatalið var 50.498 tann 1. januar. Tað vaks við 676 fólkum ella 1,4% í 2017, skrivar Hagstovan.
- Tað kemur av nettotilflyting á 465 og burðaravlopi á 211. Fólkavøkstur er í øllum høvuðsøkjum, men mynstrið er tað sama sum undanfarna hálva árið, at fólkavøksturin er lutfalsliga størstur í Vága sýslu, Streymoy uttan fyri Tórshavnarøkið og Eysturoy, meðan minsti vøksturin er í Suðuroy og lítil minking í Sandoyar sýslu, skrivar Hagstovan á heimasíðuni.
Í mun til árið fyri vóru munandi broytingar í 2017 í burðaravlopi og nettoflyting, og tær vendu hvønn sín veg: burðaravlopið minkaði við 85 úr 296 niður í 211, meðan nettotilflytingin vaks við 61 úr 404 upp í 465. At burðaravlopið minkaði meira enn vøksturin í nettotilflytingini gjørdi, at fólkavøksturin í 2017 var 24 minni enn í 2016.
Fólkatalið vaks í øllum høvuðsøkjum í 2017. Í tali var størsti vøksturin í Tórshavnarøkinum við 219 fólkum og næstan líka nógv í Eysturoy við 204 fólkum.
Meira áhugavert er, at verður hugt eftir lutfalsliga ella prosentvísa vøkstrinum, er hann nógv størstur í Vága sýslu við 2,5%, í Streymoyar sýslu uttan høvuðsstaðin við 2,2% og í Eysturoyar sýslu við 1,8%. So er eitt lop niður til Norðoya sýslu og Tórshavnarøkið við ávikavist 1,2 og 1,1%. Og síðani aftur eitt lop niður til Suðuroy bert 0,2% og Sandoyar sýslu við eini minking á 0,5%.
Síðani fólkavøksturin tók dik á seg fyri góðum trimum árum síðani, var hann av tí mesta í Tórshavnarøkinum. Tað broyttist nú í fjør, so tað er ikki sama ferð á fólkavøkstrinum í høvuðsstaðnum, sum aðrastaðni í landinum: í 2017 átti Tórshavnarøkið 32% av fólkavøkstrinum, samanborið við 55% í 2016.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Yes yes yes!
Aftur í ár havi eg funnið lekkrar gávur, sum fara at goyma seg handan fýra lúkurnar á adventskalendarinum! Eru tit spentar? Hvør elskar ikki gávur?
Tá eg var lítil og yngri (okey og enn) so ynskti eg mær altíð pakkakalendarar á jólum. Ja, tann har man fær eina gávu hvønn dag! Tað var onkur av mínum vinkonum, sum fekk tað, og um eg var øvundsjúk! Náhh, eg haldi at mamma og babba hildu hetta verða í so møtumikið at fara í gongd við. Tey funnu tí ein annan møguleika, nemliga at vit børnini fingu adventsgávur. Íjøssus hetta var lekkurt, og tí man so fekk fýra gávur ístaðin fyri 24 gávur, so bleiv gávan sunnudag, kanska eitt sindur størri.
Eg var sera tónleika áhugað, og plátufeløgini vóru ikki býtt, tá bæði Westlife, Backstreet Boys, Spice Girls og aðrir bólkar, allir góðu nýggjar fløgur út í desembur mánaða. So sum oftast var tað ein flatur fýrakantaður pakki, ið lá og bíðaði eftir mær sunnumorgnar í desembur. Áhh sum eg var glað!
Nú eri eg bara blivin stór, og opinbart ov gomul til at fáa pakkar. Eg royndi í fjør at spyrja mannin um vit ikki kundu keypa til hvønn annan, men tað veit den, eg fekk stress av at síggja hvussu hann stressaði um at keypa hesar vælsignaðu gávurnar. So gott er! Men siga tey ikki, at man ofta ger tað fyri onnur, sum man hevði ynskt bleiv gjørt fyri ein sjálvan? Eg haldi tað, og tí vil eg í hvussu er geva tykkum møguleikan, at vinna hesar lekkru vinningarnar, sum SukurSøtt hevur fingið stuðlað.
Kappingarnar koma at ganga soleiðis fyri seg:
Hvønn mánadag verður vinningurin fyri vikuna avdúkaður á Sukursott.com
Hvønn týsdag byrjar kappingin, sum fer at ganga fyri seg á facebook síðuni hjá SukurSøtt
Kappingin hvørja viku er frá týsdag-leygardag kl.23.59
Hvønn sunnudag verður vinnari/arar funnir.
Fyrsti vinningur av Adventskalendarinum verður tískil avdúkaður mánadagin á SukurSøtt! Eg klári næstan ikki at bíða við at fortelja tykkum tað. Eg havi ordiliga roynt at funnið okkurt, sum eg trúgvi fevnir breitt. Har eru blandaðir vinningar, og eg hevði ynskt at teir allir vóru mínir. Men nei nei!
So minnist til at fylgja við komandi dagarnar og inni í desembur mánaða. Kanska tú verður tann hepna!
M&K


text:
Tey eru mong, sum
sóknast eftir bústað í Havnar Kommunu.
Tey eru eisini
mong, sum fara at hava bústað í høvuðsstaðnum
fyri neyðini. Men tey eru ikki heilt fá, sum aftra seg við at
gera ta íløguna, sum eini sethús í Havn eru, tí
hon kann binda tey á hendur og føtur.
Summi eru ikki
til reiðar at taka íløguna upp á seg enn. Tey vilja
umhugsa støðuna nøkur ár aftrat. Onnur hava ongar tankar
um at gera íløguna yvirhøvur. Tey vilja leggja størri
dent á onnur virði í hesum lívinum enn akkurát
eini sethús.
Tosið um alternativa
íbúðarbygging stingur seg upp av og á, men vanliga
slær fólk seg til tols við, at føroyingurin vil hava
síni egnu hús, og at húsini eru hansara lívsíløga.
Hetta heldur ikki
longur, og tí er neyðugt at fáa gongd á aðrar íbúðarformar.
Gongdin tann vegin hevur verið at hóma leingi.
Ymsir sambyggingarhættir
hava verið royndir, og longu fyri 50 árum síðani varð
farið undir at byggja raðhús í Havnini. Hesin byggingarhátturin
tryggjaði óivað teimum, sum keyptu sær reyð raðhús
við J. Paturssonargøtu, eina lagaligari íløgu enn teimum,
sum bygdu stakhús.
Í dag setir
tann vanligi fólkavøksturin og tann stóra flytingin til
Havnar aftur stór krøv til grundstykkir. Kostnaðurin at fáa
sær eitt grundstykki og síðani at byggja sær eini hús
á tað, er so stórur, at nógv, sum taka hetta upp á
seg, kenna seg sperd. Tað er ongin ynskilig støða.
Sjálvandi
skal kommunan so væl, sum hon kann, útvega nýggj grundstykkir
til sethús. Men hon hevur eisini skyldu til at umhugsa og viðgera
aðrar møguleikar.
Tí er tað
hugaligt, at rættilig ferð er komin á tjakið um at byggja
stór hús við íbúðum av ymsari stødd
til fólk at leiga. Í Tórshavnar Kommunu verður arbeitt
við einum tveimum modellum.
Annað er at
byggja einar 60 leiguíbúðir í triðja byggistigi
á Berjabrekku, og hitt er at byggja lutaíbúðir (andeilsíbúðir)
á eini trøð við Dalavegin. Leiguíbúðirnar
skula bara kosta leigu. Lutaíbúðirnar skalt tú seta
nakað av pengum í, men so hevur tú eisini ávís
rættindi, til tú letur lutin frá tær aftur.
Fáast hesar
ætlanir í lag við kommununi og øðrum sum bylgjubrótarum,
verður bøtt munandi um bústaðartørv og bústaðarmynstur.
Samstundis verður nakað av trýstinum tikið av grundstykkjatørvinum.
Íbúðirnar
mugu sjálvsagt útvegast til ein slíkan kostnað, at
tær eisini kunnu vera ein møguleiki hjá tilkomnum fólki,
sum vilja sleppa úr ov stórum húsum, ið yngri fólk
so kunnu yvirtaka.


text:
Endamál við sýninum
Tá ið eitt akfar skal skrásetast, verður kannað eftir at samleikin, t.v.s. fyrst og fremst skrokknummarið, er í samsvari við tað ið skjølini fyri akfarið siga. Somuleiðis verður kannað um akfarið lýkur galdandi krøv til bygnað (typugóðkenning). Um talan er um eitt brúkt akfar, verður tað eisini kannað fyri slit v.m. Um akfarið verður góðkennt, kann tað skrásetast og fáa nummarspjøldur.
Tá ið talan er um akfør ið eru skrásett, verða hesi boðað til sýn fyri at eftirkanna um tey lúka galdandi krøv til trygd v.m. Hesi krøv eru sambært Landsstýriskunngerð nr.105, frá 1995 og stakfyriskipanir um tilgerð og útgerð hjá akførum frá danska Ferðslumálaráðnum. Stakfyriskipanirnar kunnu síggjast á heimasíðuni hjá danska Ferðslustýrinum, www.trafikstyrelsen.dk.
Eigarans ábyrgd
Sambært Ferðslulógini, § 4, er tað eigarin ella hann (brúkarin), sum hevur varandi ræði á akfarinum, ið hevur ábyrgdina av at akfarið er í lógligum standi.
Vit væntað tí at eigarin fær tey brek umvæld beinanvegin sum hann varnast, og sostatt ikki møtir til sýn við einum akfari ið hevur sjónlig brek.
Uppgávan hjá Akstovuni er sostatt at eftirkanna at bilurin er í lógligum standi, og ikki at gera ein "umvælingarlista" til verkstaðið fyri at fáa bilin í lógligan stand.